url: =Thautang lak nawktan | April 10 ~ MUC\nThautang lak nawktan | April 10\nAdmin 8:41:00 PM Articles, MISSION NEWS\nTRINIDAD AND TOBAGO April 10\nChenelle Spooner, 31\nKum sawmthum phakhin Chenelle in sangsiate thusinna a neihna mun khat panin thau ging galzak hi. Sangsiate in innpua lamah diangkhia uh a, pawl khatte inntung khan thumna lamah taikhia mang uh hi. Lampi ah mi khat in a mawtaw pan pusuak khia-in a tai khat mu hi. Tua mawtaw sung panin thau ging hi. Sangsia kimkhat in lau-in awnggawp uh hi. Tua mawtaw in sanginn lam zuanin hong pai ciangin sanginn sung a om khempeuh in buk nading mun zong ciat uh hi. Minutes nih sung bang daitakin om uh hi. A tawpna-ah thau ging hong veng hi. Chenelle in naupangte lau-in a kahna ngeingai za hi. Amah zong kap hi. Hih bangin kikapna thau gingte kha 7 ciangin khat vei bang tuak kha zelzel uh hi.\nSangsiate in lau-a om sangnaupangte a lau loh nadingun va hopih uh hi. Chenelle in zong naupangte a huh khit ciangin sanginn nusia-in a pai khia hi. Palikte in sangpua lamah na tungkhin uh hi. Palikte in lampi gei-ah a mawtaw khawlsak dingin gen uh hi. “Ka mawtaw tawmvei sung ka en thei ding hiam? ci-in dong hi. Palik makai khat in Chenelle kiangah a mawtaw lamah pai dingin sawl hi. Thautang in mawtaw kongkhakte sukha hi. Chenelle in tuate amuhteh lamdangsa hi. A mawtaw pen tuma kum nihlai-a a lei hi-in hoih lai mahmah khat hi.\nTua kikapna-ah mi thum in liamna ngahin kuamah a si om lo cih a nungciangin Chenelle in a za kik hi. Lau-na tawh kidim khin uh ahih manin tua ni laisin suak nawn lo uh a, sangnaupangte inn ciahsak phot uh hi. Nitak lamin sangsiate in thusinna nei uh hi.\nChenelle mawtaw kisiatna tam hi. Thau tawite in a kap nop mipa in ama mawtaw nuai-ah bukna-in nei hi. Tua nitak ciangin Chenelle in Pasian kepna hangin lungdamkohna nei hi.\n“Topa aw, ka nuntakna hong kep manin na tungah ka lungdam hi. Mi khempeuh in thau tang tawh kipelh uh hi. Nangma kepna hangin na tungah ka lungdam hi, ci-in a lungdamna pulaak hi.\nA beisa hun a a tuahkhak buai-na a ngaihsut kawmin a lawm tawh a kiho-na thute a phawkkik hi. A mawtaw sungah sathau khek ding a ngak kawmkawmun amah tawh a zinkhawm a nasem nu nu tawh kihoho uh a, mite in Pasian sangin mawtaw thupi a ngaihsut zawkna thute a kikumkum uh hi. Tua bangin a kiho laitakun Chenelle in tu-ma kha 7 hunlai-in khualzinna lampi tungah migilote in mawtaw pangin a kapna thute a za hi. Thautang in a khak mawtaw khat lampi veilamah tukin a omna thute a gengen hi. Tua bang tuahsiatna khit ciangin Chenelle in mawtaw sangin Khrih in thupi zaw hi, cih phawk thakna nei hi. “Ka mawtaw pen zing le thai ah kisia thei hi a, ahi zongin Khrih in ka nuntakna a hong keplaisiah Ama na ka sem thei hi, cih hong phawk hi.\nA zing ciang June 12, 2019, sanginn pua lamah thau ging khat za kik leuleu uh hi. Tua kikapna khit ciangin a naseppihte in Chenelle tungah a mawtaw zuak dingin hilh uh hi. “Na mawtaw zuak in. Na mawtaw tungtawnin dawi gilote in nasem hi, ci uh hi.\nA lawmte khat in “Hi mah hi, zuakkhia in” ci-in thapia hi.\n“Hih mawtaw tungtawnin siatna khat teitei hong tung hi,” ci-in pulaak ciat uh hi. Ahi zongin Chenelle in a mawtaw a zuak nading thu mu lo hi. “Van le nate tungah kinga lo-in Pasian mitsuanin nungta ding kisam hi,” ci-in dawngkik hi.\nChenelle in a mawtaw tungtawnin Pasian hoihna kilang hi, ci-in pulaak hi.\n“Ama sungah upna nei-in Ama min suangin thungen lehang hamsatnate lak panin Topa in hong honkhia hi,” ci-in pulaak hi.\nTuma kum thumlai-in Sabbath School sumpi in University of the Southern Caribbean adingin “center of influence” inn golpi khat kilam hi. Hih mun panin nuntak khuasakzia hoih zawk nading thu kihilhna-in kizang hi.


timestamp: atn

url: =PENTECOST NI A THUPINA, PAWLPI PIAN NI (Church Birthday) A gelh - Mang Khan Khup - Laibu Saal\nHome > Thuluui/Articles > PENTECOST NI A THUPINA, PAWLPI PIAN NI (Church Birthday) A gelh - Mang Khan Khup\nPENTECOST NI A THUPINA, PAWLPI PIAN NI (Church Birthday) A gelh - Mang Khan Khup\nPAWLPI PIAN NI\nA gelh - Mang Khan Khup\nChristian pawlpi tampite in Christmas, Good Friday leh Easter Sunday zah a, a thupi ngaihsut khol loh uh, a thupi mahmah ni thupi ni-in Pentecost ni hi a, tua ni pen Christian Pawlpi hong pian khiatni ahi hi. Khangluite in "phulum phul nading leikha in petlet" cih paunak a neih mah bangin Pentecost ni pen a phulum ahi, pawlpi pian khiat nadingin a leikha ahi hi. Leitung pawlpi tampite in hih Pentecost ni pen a thu a theih bek dingin, Kha Siangtho hong ki buakni leh Sawltak te nasepna hi ci-in pawlpi pianni ahih lam phawk taktak lo uh hi. Pawk uh hi leh mihing pianni a kipan gam khat pianni te zong lim ngaihsut in Birthday bawl tangtang uh hi. Hih pawlpi pianna thu leh a zia ih tel nadingin Pentecost thu ih kikum masa ding hi.\nPentecost pen mikang pau hi a, Greek laimal pentekostos pan kila hi-in, sawmnga(fifty) cihna ahi hi. Judah mite' pawi nam sagih lakah a lina leh a lian nihna hi a, anlak zawh cianga a ki bawl lungdam kohna pawi ahi hi. Hih pen nipikal pawi zong kici a, paisan pawi a cin khit ni sawmnga dong kisim to pawi ahi hi.(Siampi 23:15-17)Tua banah Sinai mual tungah thukham sawm a piak ni zong tawh ki tuak lai hi. Christiante aadingin hih ni a thupi diakna ah, Topa Zeisu si-in a thawh kik zawh ni sawmnga ni a cin tawh ki tuakin Kha Siangtho ki bua a, Pawlpi hong pian khiatni ahih hang ahi hi.\nChristiante aadingin Zeisu nungzui masate tungah Kha Siangtho ki piak ni masa, ni thupi ciamtehna ahi hi. Judahte' hun lai-in Hebrew kamin Shavuot a kici Nipi kal pawi ahi hi. Igypt gam sal tanna pan a pai khiat zawh uh ahih kei leh paisan pawi zawh ni sawmnga ni ahi hi. Pentecost ni tun ma, Zeisu sihna leh thawhkik khit in zong Pawlpi cih bang om nailo hi. Pentecost ni hong tun ciangin Kha Siangtho ki bua a, tuani pen leitungah Pawlpi pianni (Church Birthday) hipah hi.\nII. HIH PENTECOST NI-IN BANG THU PIANG?\nHih thu a pian nadingin tanglai kamsangte leh Topa Zeisu mahmah in a gen kholhnate na om khin zo a, tuate a tangtunna ahi hi.(Joel 2:28-33; Sawltak 2:16-21) Hih thu pianzia pen Thuciam thak sung Sawltak a lian nih sungah na kiciamteh a," Pentecost pawikham ni a tun ciangin amaute khempeuh mun khat ah a om khawm uh hi. Tua laitakin huihpi nung bangin vantung panin awging khat thakhat in hong suak a, amau tutna inn a dim sak hi. Tua laitakin meikuang tawh ki bang leiite ki khenin, amaute kiangah kilang uh a, amaute khempeuh in Kha Siangtho tawh kidimin, Kha Siangtho in thu a piak bangin kam tuamtuam tawh thu a hilh uh hi." (Sawl.2:1-4) Tua ni pan kipan in Zeisu min tawh na khempeuh sep kipan hi.\nJudah mite' ngeina bangin Pentecost pawi ni in Jerusalem khua ah gam sung mun tuamtuam pan hong pai pawisim mi nam 17 te in a zak ngei loh uh kam tawh pau bualbual a Pasian' min phatna a zak ciangun lamdang a sa mahmah uh hi. Pawl khat te in a mau pianpih kam bangin a za uh hi. Pawl khat in hai ngaihsut uh a, zukham bangin ngawh liangin zahko uh a, pawl khat a lungsim uh vut in a ki khel uh hi.(Sawltak 2:12) Hih hun sungin Kha Siangtho a ngah lam uh ki theihna ahi, theih loh pau, glossalalia(Greek glossais lalo) in pau uh a, Pasian tawh kiho na bek hi-in, kuamah in a pau theilo uh hi.(Sawl.2:4; 10:45-47; 19:6; 1Kor.14:2) Tua hun lian mahin amau kam ciat a, a ki za thei kamtuam pau zong om a, tua pen mimal leh pawlpi ki puahphat nading kamsanna tawh kizom kamtuam pau ahi hi.(1Kor.14:5-6,13-17)\nIII. THUCIAM THAK PAWLPI HONG SUAK KHIA\nHih a tunga Topa Zeisu kamciam nate pen Pentecost ni ciangin hong tangtunga Piter in Topa Zeisu thu a up ding uh a gen ciangin tua mite a lung uh vut a, “Ute naute aw, bang ka ci hih ding uh hiam? Ci-in Piter a kipan a dang sawltak te kiangah a dong uh hi. Piter in, “ Na mawhnate uh kisikkik unla, na vekpi un, mawh ki maisakna dingin Zeisu Khris min tawh kibaptaiz un, tua bang na hih uh leh, Kha Siangtho’ thupha letsong na ngah ding uh hi. Bang hang hiam na cih leh, kiciamna in note leh na tate uh ahi zongin, gamla ah a om Topa ih Pasianin a sap ding mi khempeuh ading ahi hi,” (Sawl.2:37-39) ci-in a gen hi. Tua thu a mang mite ki baptaiz uh a, tua ni-in mi tulthum bang a ki behlap uh hi.(Sawl.2:41)\nIV. HIH THU A PIANG TAKPI MAHIN IH UM THEI HIAM?\nA khial theilo Pasian’ kammal ahi, Lai Siangtho a umte aadingin Sawltak bu sunga thute zong umin muang thei dinga, ahi zongin Lai Siangtho ii thu neihna(authority) um zo taktak lo in a lunghiang lai mi na hih leh hih Sawltak sung thupiang pen na muang zo taktak kei ding hi. Hih Sawltak bu sunga thupiang pen mipil pawl khat in a man leh manlo a kan ciangin, a dangah ki khum lo a, hih bu sung bek mah ahih manin hih bu sung longal lak theih leh tehkak theih ding a dang mu tuanlo uh hi. Tua Sawltak bu sunga a muh bangun tangthu te Encyclopedia sungah na ciamteh uh hi. Tua bangin Lai Siangtho lam pilna neite in zong a kan ciangin, pawlpi pianna thu, thupi lak mel lo in, Kha Siangtho ki piak zia leh a kiim a pam teng lumlet in gen zul pongmawk uh hi.\nMi tampi in a theih loh lai-in a nialnial hangin Pasian Kha Siangtho ii nasep tawlnga tuanlo hi. Nidang hun leitung leh ih Zogam mahmah ah Kha ki buak cil lai-in mi tawmno cik bekin sang thei a, a hai zah dongin a ki lipkhap liang hangin tuhun ciangin leitungah a manlang taka khang pen khat ahi hi. Pasianin a hunhun in thuman thutak hong lak toto in ih phak, ih theih nailoh thuman thutakte a ki nialnial lai hibek a, theih loh kalin ih nialnialte’ nung a kizuizui ahi hi. Hih Pasian’ tat khiatna thu pen khang khat khang nih thu leh a kum ki ciangtan khat vai ding bek hilo a, a bei ngeilo tawntung thu ding ahih manin ei ii leitung lungsim lel tawh neu ngaihsut a, ka cihsa ka cih ci a, lungtang khauh ngam dingte nam hilo hi. Mipil misiam leh a tamzaw thukimna peuh tawh vantung gam thu a ki khen ding hilo hi. Hehpihna hun sung Pasianin thuak keiikai in hong zol hi bek a, thu a khen ni ciangin pammaih hongs a hetlo ding hi. Hih leitung nuntakna pen tawntung nopna leh Gawt mun khat zawzaw pai nading ki gin kholhna mun bek ahi hi.\nNitawp ni ciangin na pilna, na hauhna, na pawlpi, mi tamna leh na suan na muan te in nang hong gum zolo dinga, Gawtmun na tunpih mi a tam mahmah hangin nuam na sa tuan kei ding hi. Leitungah pawlpi tampi a om hangin lei Jerusalem khua pan kipan pawlpi tawh ki tuak upna leh kalsuanna na neih kei leh Sawltak te tunna na tung ngei kei ding hi. Sawltakte tunna na tun kei leh a lailak ah khawl mun om nawnlo a, a dang khat pen Hell meiilipi hipah hi. Lai Siangtho pen a umte’ aadingin nuntakna hi a, a umlo te’ aadingin sih tawntung nading haamsiatna ahi hi.(Mang.20:15) Na tawntung mun ding ni khat zan khat thu in na khel thei kei dinga, ahih hang, na tun nading lampi tu mahmah in na khel thei hi. Lawm aw tuni-in Nuntakna leh Sih tawntungna koi na tel zaw diam? Hell gam in na ciah kik nading return ticket neilo hi. Hih thute a telsiam dingin Topa in thupha hong pia ta hen.\nNote tawh Topa’ lenggah huana mapang Khawm,\nMay 15, 2016(Pentecost Day)\nItem Reviewed: PENTECOST NI A THUPINA, PAWLPI PIAN NI (Church Birthday) A gelh - Mang Khan Khup Description: Rating: 5 Reviewed By: Cinpu Zomi


url: =Keimah Zomi bawmpuapa (Chin) ~ Hau Za Cin :: ZOMI DAILY\nposted on 25 December 2015 at 10:25 am Lomkholna: Article, Hauzacin\nKei pen Zomi ka hi hi. Chin cih pen ‘bawmpua’ , ‘sengpua’ cihna ahih leh kei zong Chin mah ka hikik hi. Ka pianna kim leh pam ah midang ka muh masakte zong bawm na puaciat uh hi. Ka khualzinna Sen gam ah zong bawmpua mu kha ka hih manin tuate zong Chin hi ding uh hi. I sanggamte ahih kei uh leh i minam kinaihpih mahmahte hi ding hi. Tangthu kante cih bang in gen ding hileng i pianna pu leh pate hi ding uh hi. Sen gam ah bawmpua tam mahmah a, patauh huailo hi, ei bek bawmpua hi kei hang.\nMawtaw tai theihna ding lampi omlohna ken kawm, mualtung leh khamlak ah teeng ihih manin Sakol leh Lawi, Bawng leh La cihte kizang khin theilo a mihing mah in i van kisap teng i puak pahpah kei leh lemlo hi. Tua manin bawmpuak pen i ut masak zong hi tuanlo a, i guallelh man leh i niam man zong hi tuanlo in i tenna mun leh mual in a siam hizaw hi. Bawm puaklohna ding mun ah i tennopna sawtnailo a, bawm puaklohna ding mun i zuat sawt nailo hi.\nBanghanga bawmpuakna mun leh gam ah teng i hiam cih leh i ut man hi masa khollo ding hi. Ka upmawh dan in koi pan hiam kipemkhia, kigaltai, kihemkhia in mun nuam leh zangsung mite utna mun ah en mun kitang nawnlo hi kha ding hi. Tua manin Sen gam pan a kilalkhia, a kitaikhia hi a kicih pen a dik mai diam ka ci hi. Sen gam pan taikhia i hih cianga galtai, pemta pen khuasung laizangah teng pah ding cih hi thei ngeilo hi.\nNeih leh lam sum leh pai kicing takin Zomi te ki tailo hi peuhmah cihna hi lai hi. Mun leh gam leihoihna leh zangsung ah pemta leh galtai pen kitengsak deksuailo ding hi. India ah Assam buailai in pawlkhat Mizogam ah hong galtai a, khuasung ah tengsak cih thadah, gamlak, maulak, kuamah ten noplohna mun leh thosi thovai tamna ah kitengsak, kikoih hi. Tua dan in Zomi te zong Sen gam pan i taikhiat a Kabaw Valley khengsuk a, galmuang ta ciin Chindwin gun dung ah i ten laitak pemta leh mithak ciin a teng masa Kawlte in mualtungah hong sawlto, hong hawlto hi kha ding hi. Zomi nungak melhoih Lengtonghoih zong a mipih Zomi mah ci tinten in Kawlmangpa zi ding a utloh ciang Zomi te tenna mun ding pen mualtung hong kisehsak hi kha ding hi.\nMualtung i tun ciangin, i tuncil hi kawm, i theihngei lah hilo, i van i neih lah tamlo ahih manin gamsung gua saat ziau in naangphan in bawmlang kibawl ziau a, tua tawh i vanteng kipua ziauziau hi ding hi. Nek ding dawn ding leh van khat peuh a puak kawikawina dingin lemsi, naangphan lah Sen gam i omlai in gua tam lel ahih cianga kisiamsa hi ding hi. Tua manin i tunna gam, i pemna gam, kawlgam gamthak ah hong mu ciil te in CHIN ciin ‘no bawmpua te’ ciin hong ciamteh hi ding hi. Minam min i theihsa lote eima muhna (observation) tawh i ciamteh a ngeina hi. Tua bangin ei zong hong kiciamteh hi kha ding hi.\nPhamawh kei, i hihna hi kei peuhleh. Ei leh ei kicihna thupizaw. Zomi ihih lam kitel peuh leng. Bawm pua hive hang. Kei bang bawm pualua kisa vaimim pua, sa man a om ciang gamsungah sa puakna in bawm zang, bal pua, kawlkai pua, Manipur pan Mizogam ka pem lai un zong bawm neu khat hong puasak uh a, ka pi Tuibuk van khempeuh ka pua hi. Tua manin kei pen bawmpuapa ka hi hi. Bawmpua ngeipa ka hi hi. Ka zumna ding omlo, ka zahtak ding omlo, ahi mah hiven.\nMawtaw lampi omlo, vanleng lah omlo, meileng lah omlo, bawng leh sakol lah ken kawm, suangkawm ah kihawl theilo, a van uh tawh kitalo hiven. Ka bawmpuak pen kei mawhna hiloa, a kisapna ah ka zat van puakna hi lel hi. Tulai ciang khual ka zin ciang suitcase, air bag, thungip, etc cih bang ka zangta hi. Tun bel Pasian huhna tawh mawtaw lampi omta, vanleng zong kizang theita, mualdawn gampalak, suang kawmlak hi nawn samlo hiven.\nTua manin i vanzatte tungtawn in mite in hong ciamteh ahih leh phamawh lo hi. Ei hihna hi tuanlo hi. I minam min Zomi hi ciin mipilten hong gen uh a, tua mah hipah lel hi hang. Chin, bawmpua te hong cih pen hong muh cillai a hong ciamtehna uh Kawlkam hilel ding hi. En zong amau Bama hi nginge napi Kawlte i ci hi. Chinese hi napi Sente i ci hi. Tua bang kiciamtehna hi lel hi.\nBawm puakna gam ah i om laitak in leitung khuavak leh civilization in hong pha a, Lungdamna Thu Gospel zong i ngah a, tua laitak mah in pilna sinna, laisimna, lai theihna i ngah a, tua pan in tuni a i dinmun i tungto hi. Tu in bawmpua i hi nawnkei a, mawtawhawl, vanlenghawl ihizaw ta hi. Pilna siamna delhte ihi ta a, sazuk sakhi sulzuih in a ni tumtum nawnlo te ihi hi.\nTuni i tun theihna dingin hun haksa mahmah leh hun kawcik mahmah khat kituak a, tua pen mualtung, khamtung, singnuai gammual ah haksa taka i tenlai hun ahi hi. Khawhsa khol theilo, a zu a va tawh kituh, ankuang sawk khawm, buhbel suangkhawm a i om hun ahi hi. Tu in mihing munkhat a, ganhing mun khat ah cih bangin kuamah kinawngkaisak lo in ki tuam teen dimdiam ta hi. Khantohna a cih uh tua hi ding hi.\nKhangthak hun ah Zomi te in bawm pua nawnlo dinga, Zogam ah zong bawmpuak kul nawnlo dingin kihanciam ta ding hi. Mawtaw vanleng meileng kizangta ding a, mihing tektek bawmpuak kul nawnlo ding hi. Tua bang hun ah i tungta a, tua bang hun ah kuamah in bawmpua te hong ci thei nawnlo ding hi. Mihaute, mipilte, misiamte, thu leh la theite hong kici zaw phet ding uh hi. I hanciam naak leh. Zomi te hanlung ciam khangto diam!\nPrevious: Lungdambawl le Gupna bukim ~ Rev. San Cung Nung\nNext: Nisim Nang ong nusialo khat om (Christmas Message)\n26 December 2015 at 2:14 pm\nLungdam lai tam pi onggel aw\nNa lai gel tha ngah mah mah in mi pil,mi hau,thu thei te ei ki ci ta ding hi a men.\n26 December 2015 at 11:11 am\nChin is our common name? Then Zomi is our identity.\nPenang Bridge tungah mawtawhawl khat Heart Attack suakin anung a mawtaw gawikha\nZogam, Zomi, Zolai, Zo ngeina – 4\nZAM Thupuak :: 13 May 18 (Na Nu Thu Na Mang Hiam?)\nSingapore ah SMRT meileng kiphukha in mi 25 liam


url: =Leitang Tawlngakna | Storacles | Bible Universe\nHih ih leitung akibawl cil-in na khempeuh avekpi iin hoihkim hi. Mihing, ganhing, singkung lopa te avekpi-in kilem dimdiam uh hi. Ahih hangin mawhna hong lut khitciangin, na khempeuh kikhel ma-ang hi. Mihingte in ganhingte sa hong ne uh hi. Ganhingte zong amau leh amau hong kine ta uh hi. Lingkung leh thanglingkungte munci tengah hong po ta hi. Mawhna hangin hih leitung zong hong kisamsia hi. Pasian in Cain tungah gena, “Lo na khawh ciangin nang adingin na hong piangsak nawn lo ding hi.” Piancil 4:12. Tua manin Topa in Isreal mite kiangah na leitangte uh kum sagih sialin tawlngasak un ci hi (Paikhiatna 23:10, 11). Tua hi leh leitang hong thaksuak kik iin tua atawlngak sung a piang ansangte pen mizawngte ading hi ding hi. Ahih hangin Pasian mite pawlkhat in hi sawlna pen awlmawh loin mang nuamlo uh hi. Tua ciangin adahhuai mahmah thukhenna hong tung hi. Babylon kumpipa Nebuchadnezzar hong pai-in amah alangdo khempeuh hong that hi. Tua lo teng khempeuh kham khuapi Babylon ah ciahpih hi. “Sabbath ni lungdamna ni ci-in hong tan kik masiah uh Isreal gam pen dai-in kisia a, aleitang in Sabbath tang hithiat hi.” 2 Khangtangthu 36:21. Kum 70 hong cin khitciangin, anungta lai tengin Jerusalem lam kik dingin Canaan gamah hong ciah kik uh hi. Tu-in Zeisu khaicii tuh hong gupkhiat lungdamna thu kitangko khit zawh kum 6000 sawtta hi. Laisiangtho in “Pasian adingin ni khat pen kum khat, kum khat pen ni khat tawh kibang hi ci hi.” 2 Peter 3:8. Hih leitungah anla dingin Kumpipa Zeisu in sawt nawn hetlo-in hong pai kik ding hi. Pawlkhat te ahih leh hong paina vangtang in kaplum dinga, acianlai teng ahih leh Ama kham kumpi gamah hong ciah pih ding hi. Tua khitciangin hih agim mahmah alui leitung in kum 1000 sabbath tangin tawlnga hithiat ding hi!\nThesalonika Masa 4:16. Pasian' thupiakna awging lianpi, vantung mi mangpa' thugenna, leh Pasian' peengkul hong ging ding a, vantung panin Topa mahmah hong paisuk ding hi. Maangmuhna 20:4, 5. Tua ciangin tokhom tungah a tu mi pawlkhat ka mu a, tua mite tungah __________ ding aana a kipia ahi hi. Jesuh thu a genna leh Pasian thu hangin a kithat mite' kha zong ka mu hi. Tua mite in ganhing ahi a, a lim ahi zongin bialo uh hi; a taltang uhah ahi a, a khut tung uhah ahi zongin ganhing ciamtehna neilo uh hi. Amaute hong hingkik uh a, Khrih tawh kum tul khat sung ukna aana a neikhawm uh hi. Kum tul khat a cin'mateng a si dangte hingkiklo uh hi. Hih pen sihna panin thawhkikna a masa ahi hi.\nPhawk Ding: Mangmuhna 20 sunga kum tulkhat pen millennium kici hi. “Millennium” cih in Latin pan kila kammal nih kigawm hi a, “milli,”akhiatna in “tulkhat”cih nahi a, “annum”akhiatna in “Kum” cih na ahi hi. Zeisu nih veina hong paina leh, misiangthote thawhkikna te in Kum tul kipatna lim hipah hi. Khang tawntunga misiangthote khempeuh(“siangtho leh thupha” ngahte aw, ci-a agen aneu 6) ah tua teng khempeuh thawhkikna masa ah hong thoto ding uh hi.\nKorin Masa 15:51, 52. Kuamah kim in a theihloh thusim khat na ngai un. Eite khempeuh a si khin ding ihi kei a, thakhatthu-in a kikheelvat ding ihi hi. __________ nunung hong gin' ciangin mitphiat kikal sungin i kikheelpak ding hi. Bang hang hiam cih leh __________ hong gin' ciangin misite a sithei nawnlo dingin hong tho ding a, i vekpi-in i kikheel ding hi. Filippi 3:21. Amah in na khempeuh ama khutnuai-ah koihna-in a zat vangliatna mah tawh a ginalo i leitung pumpi pen ama-a' mah bangin a minthang pumpi tawh hong kheelsak ding hi. Thesalonika Nihna 2:8. A khamcippa a kilakkhiat khit ciangin A Gilopa hong kilang ding a, Topa Jesuh hong pai ciangin tua A Gilopa mutlum ding a, vanglian minthangin hong kilatna tawh a maimangsak ding hi. Maangmuhna 16:18, 20, 21. Tua ciangin khua hong phia-in, a ging lianpi hong om a, van hong gingin nakpi takin zin hong ling hi. Zinling khempeuh lakah a husia pen ahih manin mihing a pian'zawh hihbang zinling omngei nailo hi. ... 20Tuikulh khempeuh mangthang a, mual khempeuh maimang hi. 21Gial golpipi, khat ciangin tawi sawmthum val a gik, van panin mite tungah hong kia hi. Tua gimna nasialua ahih manin tua gialte hangin mite in Pasian a samsia uh hi. Maangmuhna 20:1, 2. Tua ciangin vantung panin vantung mi khat hong paisukin, kuahawm thukpi hon'na tawhtang leh sikkhau khainiang golpi khat a tawi ka mu hi. Amah in tanglai gulpi, Dawimangpa ahih kei leh Satan zong a kicipa manin kum tul khat sung a hencip hi.\nPhawk Ding: Laimai 6 na ah kum 1000 kisuaihna enleng kum 1000 koici kipat hiam cih kithei ding hi.\nJohan 5:28, 29. Hih thu ka hong gen ciangin lamdangsa kei un. Han sungah a om misi khempeuh in ama aw za-in, han sung panin a hong paikhiat uh hun hong tung ding hi. A gamtat hoih mite pen a nungta tawntung dingin hong thokik ding uh a, a gamtat siate ahih leh mawhsak thukhenna a thuak dingin hong thokik ding uh hi. Maangmuhna 20:5. Kum tul khat a cin'mateng a si dangte __________ uh hi. Hih pen sihna panin thawhkikna a masa ahi hi.\nPhawk Ding: Kum 1000 hong bei ciangin migilo teng khempeuh thawhkikna nihna ah hong tho ding uh hi.\nIsaiah 24:1. En un, Topa in leitung hawmsuak sakin gamkhing suaksak ding a, amah in lei maitang __________ gawpin, a tunga a teng mite thehthang gawp ding hi. Jeremiah 4:23-26. Leitung ka et leh limlemel neilo a, vantungah zong khuavak omlo hi. Mualte ka et leh kiling damdam uh a, mual neute kileh kawikawi uh hi. Ka khuadak leh mi khat beek ka mu kei a, vana vasate zong a leengmang khin uh hi. Ka et leh, logam leihoih teng sehnel gam suakkhin a, Topa' mai, a hehna lianpi mai-ah, khuapi khempeuh kisia khin uh hi. Jeremiah 25:33. “Tua ni-a Topa' thahlup mite' luanghawmte leimong khat panin mong khat dongah a kithehthang ding uh hi. Amaute kuamah in a kah kei ding uh a, kikaikhawm loin, kiphumlo ding uh ahih manin leilakah ek nusiatin a kinusia ding uh hi.\nPhawk Ding: Zeisu nih veina hong paina hangin zinling leh gialpite in hih leitung susia ma-ang iin amialpi iin kinusia ding hi. Leitung dim iin misite kithehthang ding uh hi, amaute kuamah in kah lo ding hi, ahang in mihing khat beek om nawnlo hi. Misiangtho teng khempeuh vantungah om uha, migilo khempeuh si uh hi.( Abehlapna “Mong neilo Kawhawm” cihna ah en in)\nJohan 14:3. Kei va pai-in note' omna ding mun ka va bawlkholh khit ciangin keima omna munah note na hong om theihna dingun note a hong la dingin ka hong paikik ding hi. Maangmuhna 20:4. Tua ciangin tokhom tungah a tu mi pawlkhat ka mu a, tua mite tungah thukhenna ding aana a kipia ahi hi. Jesuh thu a genna leh Pasian thu hangin a kithat mite' kha zong ka mu hi. Tua mite in ganhing ahi a, a lim ahi __________ bialo uh hi; a taltang uhah ahi a, a khut tung uhah ahi __________ ganhing ciamtehna neilo uh hi. Amaute hong hingkik uh a, Khrih tawh kum tul khat sung ukna aana a neikhawm uh hi. Korin Masa 6:2, 3. Pasian' mite in leitung mite' thu a khensakzaw ding ahihlam theilo na hi uh hiam? Note pen leitung mite' thu a khensak ding na hih uh ciangin tua bang thu neute khen theilo lawmlawm na hi uh hiam? Eite pen vantung mite' thu nangawn a khensak ding ihih lamtak theilo na hi uh hiam? Tua ahih manin hih leitunga no' thu neuneute leltak na khentheih zawk kan ding uh ahi hi.\nPhawk Ding: Kum 1000 khat sung misiangthote in vantungah om ding uha, thukhenna sem ding uh hi. Kua in gupna ngah dinga kua in ngah lo ding cih thukhen ding hilo hi, ahangin Pasian in akhensa ahi hi. Amaute in Pasian khensatna sa akipsak ding uh ahi hi. "Na thukhenna kician mahmah hi" Mangmuhna 15:4. Midikte thaman maan tak-a apiak mah bangin mawhneite thaman daan zong ahi banglian mahin pia ding hi (Mangmuhna 22:11,12). Hih thukhenna pen midikte phattuamna ding hi. Gentehna iin, nang vantung gam tung dingin na muan na Pastor pa in vantung hong tung kei henla, minsiatna leh gamtat hoih lohna nei hi kici leh, na lungkim nadingin hong kihilh kul ding hi. Vantungmite in aciaptehna laibute uh hong lem iin hong lak ding uh hi. Hih thukhenna aman khitciangin, mite khempeuh in Pasian pen itna leh hehpihna dim athumaan Pasian ahihna tel ciat ding uh hi. Tua ciangin amaute khempeuh in athukhenna in siangtho in thumaan hi ci-in awng ding uh hi.” Mangmuhna 19:2. ( Abehlapna thulu "kum 1000" acihna ah en in)\nZekhariah 14:1, 4, 5, 9. Topa in na hong sep hun hong tung ding hi. Jerusalem khuapi kiluh gawpin, note' muh mahmahin a na lakte uh hawm ding uh hi. ... Tua ciangin Jerusalem __________ lamah a om Oliv Mual tungah Topa a ding ding hi. Tua ciangin __________ lam pan nitumna lamah Oliv Mual kitamin phel nih suak ding a, a kikalah kuampi om ding hi. A mual kimkhat leilu lamah kikhinin, kimkhat leitaw lamah kikhin ding hi. 5Hinnom kuam sung kivukcip ding a, Judah kumpi Uzzah' hun lai-in zinlin'na-a a kivukcip mah bang ding hi. Tua ciangin Topa ka Pasian hong pai ding a, a mi siangthote khempeuh hong tonpih ding hi. ... 9Tua ciangin Topa pen leitung khempeuh' kumpi suak ding a, mi khempeuh in amah bek thei-in bia ding uh hi. Maangmuhna 21:2. Mothak khat a pasal tawh a kituah dingin a kizem bangin vantung Pasian kiang panin Khuapi Siangtho ahi Jerusalem khua thak a hong paisuk ka mu hi.\nPhawk Ding: Kum 1000 abei ciangin misiangtho teng khempeuh khuapi siangtho sungah omsa-in hong tuaksuk ding uha, tu-a Olive mual aomna munah vantung panin hong tuaksuk ding uh hi. Tua khuapi kingakh nadingin Topa in tua mualpi zangtaam suaksak ding hi.\nPhawk Ding: Migilote a thawhkik khitciangin Satan in khem a, ama deih bangin a bawlkik theih nadingin khat vei kikhahkhia kik ding hi.\nPhawk Ding: Satan in thumaan lopi-in vantung pan kei hong kihawlkhia hi kipawlkhawm iin khuapi do-in la ni ci-in mite khem ding hi. Mipite thukim ding uha khuapi siangtho pualam ah awngin migilote in a zo ding kisa-in Jerusalem Thak dohuan ding uh hi.\nPhawk Ding: Pasian tokhom thakhatthu-in khuapi tungah hong kilang dinga, anunung pen thukhenna hong kipanta ding hi. Thakhatthu-in simvat ding acih pen uh hong khawlvat a, Laibute kiphen a, mihingte khempeuh gamtatna teng khempeuh hong kilang hi. Na khempeuh midikte leh migilote mai ah avekpi-in hong kilangta hi (Luke 12:2, 3).\nRom Laikhak 14:11. Lai Siangtho sungah, “Kei pen a nungta ka hih mah bangin ka mai-ah mi khempeuh hong kun ding a, Pasian ka hihna thu mi khempeuh in pulak taktak ding uh hi, Topa in ci hi,” ci-in a kigelh hi. Filippi 2:10, 11. Tua ahih manin vantung, leitung, leinuai-a om mi khempeuh in Jesuh pahtawi-in khukdin' ding uh a, Jesuh Khrih, Topa ahi hi, ci-in taangko-in Pa Pasian a min thangsak ding uh hi. Maangmuhna 19:1, 2. Tua khit ciangin vantungah mihonpi a kikona awging tawh a kibang khat ka za a, “Pasian phat un! Hotkhiatna, minthan'na leh __________ pen eite' Pasian-a' ahi hi. A thukhennate thumanin thutang a, a paktatna tawh leitung mi khempeuh a siasak, a paktatnu tungah thu khen khinta a, ama nasemte a thahsakna hangin ama tungah a phu la khinta hi,” a ci uh hi.\nPhawk Ding: Migilote khempeuh in Pasian thudik-a athukhenna maan mah hi, Pasian in honnuam mah a, ahi zongin amaute in nial den uh ahih man hi, mawhna sung mah ah ut zaw uh ahih man hi cih hong thei ta uh hi. Tua khitciangin, mawhna tawh kidona khempeuh bei dinga, mawhneite khempeuh kisusia maimang ding hi.\nMaangmuhna 20:9. Leitung khempeuhah amaute pai uh a, Pasian' mi siangtho omna mun leh Pasian in a it khuapi umcih uh hi. Ahi __________ vantung panin meikuang hong paisukin amaute a kangtum hi. Maangmuhna 20:15. A nungta mite a kigelhna laibu sungah a min a omlo peuhmah meiphualpi sungah kilawn hi.\nPhawk Ding: Pasian khuapi kimkot tengah Pasian meikuang hong kiasuk dinga, migilo teng khempeuh kangtum ding uh hi. Hih meikuang in mawhneite khempeuh vut leh vai suaksak ding hi (Malachi 4:3). Dawimangpa in hih hell meikuang bangmah cih thei lo ding hi. Thamlo-in amah leh dawigilo teng khempeuh te in zong tua hell meikuang thuak ding uha, vut suak ding uh hi (Mangmuhna 20:10; Ezekiel 28:18). Hih hell meikuang sunga site adingin thawhkikna om nawnlo hi. Hihpen nih vei sihna kici hi (Mangmuhna 20:14).\nIsaiah 65:17. “Tu-in vantung thakte leh leitung thak ka piangsak hi. A beisa thute kiciamteh nawnlo ding a, kiphawkkha nawnlo ding hi. Peter Nihna 3:13. __________ in Pasian' hong ciamsa, thuman bekbek a kizatna ding mun van thak leh lei thak a ngak ihi hi.\nPhawk Ding: Kum 70 khitciangin Israel mite Babylon gam pan khapsa gam ah hong ciah kik uha, khuapi hong lam kik uh hi. Kum tul khitciangin misiangthote in Zeisu bawl van thak (huihlak) leh pauban omlo lei thak thu teci pang ding uha, tua lai ah mawhna cih peuh mah om kik ngei nawnlo ding hi (Nahum 1:9) Adam leh Eve in atansuah khitsa uh Eden huan thak pen zong ahoih zaw in hong kipia kik ding hi. Kilemna, Lungnopna, itna, leh nuamna kicing Pasian mite-in nei tawntung ding uh hi!\nMatthai 5:5. A __________ mite in Pasian' ciamsa leitang ngah ding uh ahih manin thupha ngah mi ahi uh hi. Maangmuhna 21:3. Tokhom panin nakpi takin awging khat ka za a, “Tu-in Pasian omna inn pen mite tawh omkhawm ta hi. Pasian in amaute ompih ding a, amaute pen ama mite hi ding uh hi. Pasian mahmah amaute tawh omkhawm ding a, amah pen amaute' Pasian hi ding hi.\nPhawk Ding: Pa Pasian leh Tapa Pasian te in a misiangthote uh tawh leithak ah teengkhawm ding uh hi. Ngaihsun dih ve—Pasian innveng aa nei ding!


url: =Lengtong te La :: ZOMI DAILY\nposted on 4 October 2015 at 9:08 am Lomkholna: Article, ZomiQuavadis\nCimphong lah hihet keiin ka ngaihsut cianga zan hong ihmu sak thei lo laa hoih kasak te hong pulak kheh seisai ding ning e. Ka theih khelh ahih lelah hong maisak unla, Lengtong Golian laphuahna sungah “Kuama deih loh tangh ka zaila aw luankhi nul ken..” cih khat om leh kilawm sa ingh. Hih laphuakpa pen a kiniam khiat mahmah khat hiin ka ummawh hi. Ka moi laiin Golian lakhui ka pa in a khualzinna pan hong lei a zan thapai ka innkuan un ngai thei zel hi ungh.\nGolian la ten khiatna thukpi nei ka sa a, ngaihsun kawmin ngai lehang a zaknop semsem tepawl hi. Golian zawllate lakah hoih ka sak phat diak khat om a, tua pen “Sanlui ngaiin sawl bang ka vul lo, nunlui sial sawl bangin ka vul ” ci sese hi. Hih la pen ka zak tungin a thupai dan kheltat sa ka hih manin a khiatna thei lopi in ka vakna peuhah ka sa pahpah hi. Kumte hong beibei ciangin hih la a khiatna ka tel zo pan a, ahih luat lam zong kitel semsem hi.\nSanlui icihte pen aman sa hi uh a, ngai in kuaikuai mah ta lehang apiang thei nawn lo ding thu ahihi. Tuapen mikim in theihsa in koih ahi tam nupi papiten aman khin a zawlluite uh amuh uh ciangin hunlui a phawkna uh gen ngaungau thei zel uh hi. A tamzaw in bel Zawlluite lian sangin zawlluite tawh kingaih lai hunnuamte lakkik theih hileh a ki lakik nuam hizaw cise uh hi. Ahi tak mah ahi diam ken bel tam tel nai keng.\nLengtongte la limlim pen zawlthu hi taleh gam ngaihna te hitaleh khauhpai thei mahmah ka sa hi. Lengtong Pauno zawlla khat pen tudong zawlla kiphuak ka zak ngei khempeuh lakah a khauhpai pen leh a gawpai pen dinga ka upmawh khat om hi. Tua la pen a thu in sim leng kitel pah zaw in um ingh ” ..tong kup pih theih loh Siksem..” acih khit ciangin tua a tawiden Siksem pen “… ngaih nang hizaw lecin hong tawicim ngei kei ning..” cisuk giap leuleu hi. Hih la pen zawlla gaw taktak a hihi. Siksem ih cihpen anip hi peuhmah lo hi.\n“Van a tung solkhapi” cih Pauno in hong phuah lian zong tuaksa mahmah ingh. Tudong mah mikhat in hong pan masa peuh leh Zomi a kici khempeuh phialin ki sakpih thei kim liang hi. Atul thei ngei lo ding zawlla ngumngek hong suak mawk hi. Hihla thupi ka sak phat diakna pen kikhenna thu leh ki elna kikona thusia cihbang malkhat zong kihel lo a, Itna thu taktak a hihi. Hih la pen Ngaih aw cihna munah Topa ih ci kei phial zongin biakinn sungah sak theih ding pawla ka ngaihsut khat a hihi. Phalbi khuavawt thuak a zan khatang silsial nuaiah ling kelkel kawmin sa leng zong nuam kisa ahihman in kikhol thei tuan lo hi. Ih ngaihte tawh a om khawm hipeuh leng a noplohna mun om lo a, Topa tawh hi peuh lehang lamna dianna leh beng am lianga music a gin ngeingai lohna munte zong nuam zawsop thei hi.\nLengtong Kamkhen laa tebel tam thei keng, ahizong in a tanu in asak ” Heh hong nem aw” cih khat bel hoih ka sakna bei thei kei. Nang phuah ahiam cia ka dot lelah “A lungleng khat peuh ii phuah hilel incia” hong cihsan ziau in, ama phuah ahih kei lezong a phuakte bel kei Mark piak ding hileh 80 tunglam ngahsak in ki um ingh.\n(Tuazah cipak zual ni…)\nPrevious: Khaikam ah dongtuakte innmun ding kizong ~ Lian Tuang\nNext: Paunak thupil pawlkhat\nTuzan ciangin Kha golpen leh vakphapen kimu theiding ~ Thang Khan Lian


url: =Numei Pasal liangko kikimna (Gender Balance) :: ZOMI DAILY\nposted on 16 November 2015 at 12:45 am Lomkholna: Article, TimothyNaulak\nNumei Pasal liangko kikim na ih cih cih in bang hiam? Leitung ah mihing khem peuh pen ih suahtung aa kipan in (sex) zahmawh kibang lo bek hi in mihing tektek mah ih hihi. Ahi zong in (sex) aom man in Numei leh Pasal cih kikhen khia hi aa tua hang mah in in tha gui ih tha tang, pumpi ki lam dan kibang lo pah lian hi.\nA hizong in ah Mihing tektek hi mawk hi hih man in kuamah kidei dan theih ding om lo hi. Genteh na in: Nang numei na hih man in ahih kei leh nang Pasal na hih man in ci aa Kumpi, Siavuan, Gammakai ect.. aki pan ki dei dan theih ding om lo hi. Tua ahih man in Numei Pasal liangko kikim na(Gender Balance) ih cihcih tua ahihi. Nidang lai in ah Kum 1979 ma lai khawng in leitung mun khem peuh ah Numei te pen Pasal tawh kikim ding cih thu om ngei lo hi. Ki dei dan na tuamtuam omhi.\nTuhun ciang in ah leitung gamtuamtuam ah agamgam un kiteel na (Election) aneih uh ciang in Numei te leh Pasal te aki bang in vote tang khat tek pia thei in ni dang lai in ah tua bang hi lo in Numei ten piathei lo uh hi. Mun dang gamdang ci kei ni ih Zogam sung en leng zong Numei leh Pasal ki dei danna nasia mahmahhi. Numei ahih man in nikhat ni teh mizi ding hi lel in sang kahsak dah ni ee, Numei ahih man in Inn sung na sep khempeuh avaipuak hi ee cih khawng, Pasal ahih man in Sum azon ding hi, Pasal ahih teh sangkah sak ni, ect .. aki pan ki dei dan na tuamtuam om hi. Tuni dong mah om lai in mu ingh. Gender Balance vai ih gen ciang in pawlkhat te in na khempeuh ah kikim ding cih na in ngaihsun thei uh hi. Na khempeuh ah ki kim ding cih na zong hi pah sam lo hi.\nBang hang hiam cih leh Gentehna: Pasal khat in Antang ip khat pua ahihleh Numei khat in zong Antang ip khat pua hamtang ding cih na hi lohi. RC pawlpi te ahih leh Pasal ten Siampi (Phungyi) sem ahih leh Numei ten zong Siampi (phungyi) sem ding cih na hi lo hi. Zongei na ah Pasal te bek in gamh luah thei hi ki ci hi. Hi lai mun san ah U nau laizom Pasal om loh na ah gamh (heritage) pen Numei ten zong luah thei veve hi. Amun leh amual paidankhat , zuih dan (by law) tawh zong om akul hun om veve hi. Numei leh Pasal liang ko kikim ding cihpen Numei khat in Pasal khat bang aa na asep zawh leh asep na tungtawn in thaman angah kul hi. Sep kibang theih na kibang te Numei Pasal khen lo aa thaman aki bang in angah kul hi. Numei te pen Innsung nasep sem ahih man in sum zon hun nei nawn lo uh hi.\nSanggam Nu mei te ahi zong, Zi te tung ah ahi zong in nang sum lah zong lo inn ah omom, kei ma zon sa hi ci aa gen theih hi lo hi. Nang sum na zon bang mah in aman inn sung na sem hi. A inn sung na sep pen sum tawh cial ding hi le cin na tha lawh sang in zong tam tung zaw thei lai kha ding hi. Inn sung na sep pen Numei te bek in sep theih cih tuan om lo hi. Numei ten asep theih bang mah in Pasal ten zong sem thei hi. Pawl khat bang Numei te sang zong kiva zawsawp lai thei uh hi. Tuabang mah in Sum zon na ah zong Numei ten zongh zong thei uhhi. Numei leh Pasal sep khop theih ding na pen akibang in sepding thupi hi. Kul hi. Leitung ah Numei leh Pasal ki dei dan na hang in Numei te in thuak zo nawn lo ahih man un, Gender Balance cih tawh ki sai awng awng uh aa tua man in 1979 kum tak ciang in CEDAW ong piang khia hi.\nHih CEDAW cih athei zong ih om ding aa atheih nai lo zong ih om kha ding in ka um hi. CEDAW, the Convention on the Elimination of All Forms of Discrimination Against Women ci- in tua sung ah article 30 om in adiakdiak Numei te aa ding ngait aa aki bawl thukhun ( Law) ci leng kikhial lo ding hi. Hih CEDAW thu khun pi ( Law) pen 1979 kum in UN khawmpi ah akikip sak thukhun pi ahihi. Kawlgam Kumpi in zong hih CEDAW pen 1997 kum in suaikai (signature) pia hi. Hih CEDAW a sang apom gam (130) val om in Leitung ah suaikai( signature) tam mupen ( kipia) tampen hi ciin kiciam tehhi. Hih CEDAW ii deih na pen atung aa ih gen samah bang in gamvai , Pil na , Cidam na, Nasep na, ki teen na (political and Public life including the right to vote and to stand for election as well as education , health and employment) hih te ah Numei leh Pasal liang kokikim ding cih deih na hi pen hi.\nHih CEDAW pen mimal khat guak ii sep theih bawl theih (implement) theih hi lo in Kumpi te tung ah vaipuak lian pi om ahihi. Tua ahih man in ih gam ah hih CEDAW bang aa kal suan theih ding pen ih Kumpi te tung ah mawhpuak om hi ka cih nop na ahihi. Bang hang hiam cih leh hih CEDAW pen Kumpi te suaikai ahih man in asuaikai ( signature)pia te tung ah vaipuai om ahihi. Tu lai tak Kawlgam sung ah Numei tetawh kisai zum hong tei sam in ahi hang asep khiat na taktak bang mah ki thei lo hi. Gam dang tung adiak diak in gamthum na ( USA) ect..tung te khem peuh in hi Gender balance tawh ki sai thei khin ding hi uh hi.\nGamdang ah Naupang te ciang tawh kisat thei lo cih te ahi zong in, Numei leh Pasal ki dei dan lo aa sum leh pai zon na Pil sin na ah ahi zong liang ko aki kim thei na hang pen CEDAW, Children’s Human Right ( CHR) thu khun te hang zong ahihi. Kawlgam zong Democracy dan in pai pianpian ta ahih man in nikhat ni teh CEDAW thukhun pi zong kawlgam ah kizang lo ding cih ki gen thei lohi. Bang hang cih leh azang nai lo bek hi in suaikai (Signature) khin uh ahih man in azat ding asep ding bek uh cian lai hi. Kawlgam sung aa om te leh India, Thai gam sung aa om te pawl khat in thei nai lo aom khak leh cih na tawh Gender balance thu tawm kong at ahihi. A ki cing zaw in sim beh nop leh anuai aa link na mek in la na sim in. Timothy Naulak\nPrevious: Ki ngaihsiatna pan suahtakna ~ T. Sawm Lian\nNext: Kawlgam bup Kitelpi 2015 Result Lungdam Huai leh Lungngaih Huai\nZuauphuah siam nungaknu


url: =Lungdamna Koi-ah Om? ~ Khat Thang :: ZOMI DAILY\nposted on 3 December 2014 at 9:11 am Lomkholna: Article, Khatthang\nMutpuak a kibang vive khat-ta hong hawmin, khangnote mutpuak tungah a mau min ciat gelh sak hi. Mutpuak teng hong kaikhawmin, Innkhan dang khat ah a vekin va koih hi. Pastor pa in, “Khaileh guai tunah minutes 5 sungin thakhat thuin no min tuang mutpuak ciat hong zong un,” ci-in mutpuak koihna innkhan sung ah lut sak hi.\nKhangnote zong kidelh ngeingai in, tua Innkhan sungah hong lut uh hi. Khatlekhat kiphu, kisawnin, kinawkin, ku ziazua-in mangbang liangin a mau putpuak ciat hong zonguh hi. Minutes 5 hong cinlian ciangin Pastor pa in, bell hong tum ta hi. Khangno khempeuh hong pusuak khia in, “kuatengin na muput uh mu?” ci-in hong dot leh khangnote dai dipdep in a mau min tung mupuak a mu khat zong hong om lo hi.\nTua ciangin Pastor pa in, khangnoteng kiangah “tun Innkhan sungah lutkik ding, mutpuak na muh masak peuh uh tawm ding, tua mutpuak tung a tuang min neite pia pahpah ding” ci-in sawl leuleu hi. Minute khat sungin olno takin khangno khempeuh in a mau putpuak ciat hong ngah kim uh hi.\nPrevious: Tulaai Leitung Thuthang Tuamtuam Updates Dec 2, 2014\nNext: Ka Pattahsa Kami ten kei hong leh do Pastor Nang Khan Tuang CZCC ah


url: =LESSON 13 September 18–24 ~ MUC\nLESSON 13 September 18–24\nAdmin 11:28:00 PM Articles, Sabbath School Lesson\nTu Kaal Sung Sim Ding: Mang. 1:9–19; Matt. 24:4–8, 23– 31; Mang. 14:6–12; Heb. 11:13–16; Phil. 4:4–6.\nKAMNGAH: “Lai Siangtho sungah, “ Pasian in amah a it mite adingin a bawlkholhsa nate in mittang tawh kimu ngeilo, bil tawh zong a kiza ngeilo, mihingte lungsim sungah zong a om ngeilote ahi hi,” ci-in a kigelh hi (1 Cor. 2:9).\nSia leh pha kidona sungah galdo-in om na hihlam na phawk ngei hiam? Biakna nei lo mi tampi in zong tua bangin a ngaihsut hun uh om thei hi. Sia leh pha, Khrih leh Satan in kido hi, cih i thei hi.\nTua hi-in nuntakna sungah thu nih i tuak tawntung hi. Khrih leh Satan kidona in mun khempeuh huam hi; vankhuanuai dongin sukha hi. Bang hang hiam cihleh hih kidona in vantung panin hong kipan kidona hi (Mang.12:7). Siatnate hangin eite in Pasian hong gelhsak suahtak nading lampi i mangngilh kha zel hi. Gal kidonate, gam sung buainate, gimna namcinte hangin cihmawhna i thuak hi. Ahi zongin Pasian hong lahkholh thute phawk lehang i pai-na lampi in bang hi-a, koi mun hong tunpih ding hi, cih i theithei hi.\nSia leh pha kidona lianpi in mimal in a phutkhak hi. Nisimin upna zia- etna i thuak hi. A hingtang a Jesuh dawn ding maw, ahih keileh thawhkikna masa sungah a kihel ding mite hi ding maw, cih pen i genkhol thei kei hi. Leitungah bangbang a piang zongin, zing leh thai-ah na tuah ding thu na theih loh hangin, a tawpna-ah leitung in hoihna tawh kidim ding hi, cih i thei hi.\nKamsangte Muhkholh Hun Bei-na\nNungzuite lak pan sihna thuak nunung pen John hi. A kikoihna mun in suangtumpi tung tuikulh khat hi; a sanggam behlehphung tawh kigamlatna mun hi. Kuama omlohna hih bang munah a om ciangin a lungsim sungah bang a om ding hiam? Koi bangin hih mun hong tung hiam? Hih mun in bang tawh kibang ding hiam? Amah in Jesuh van a kahtoh khit ciangin vantungmi nihte in, “ Galilee mite aw, bang hangin vantung ento na hi uh hiam? Jesuh in note kiang kila-in vantung a kahtoh na muh bangun note kiangah Amah mah hong pai kik ding hi” (Sawl. 1:11), ci-in awging zong a za hi.\nAhi zongin kum tampi bei khin Jesuh hong paikik nai lo hi. Tua kawmkalah nungzuite Jesuh thu tecipanna uh hangin thahna thuakin a nungta kuamah om nawn lo uh hi. Pawlpi zong a kipan tung ahih manin upna moi mahmahlai hi; tua banah bawlsiatna lianpi thuak uh hi. Pawl in pawl sung pan hi taleh pawl pua panin hi taleh langpanna om hi. John in gim, tawl leh lungleng khuangai mahmah kha ding hi. Tua bangin a om laitakin thakhat thu-in mangmuhna a ngah hi.\nJohn in a mangmuhna panin khamuanna bang ngahin na um hiam?\nJesuh in a nungzuite tungah, “ En un, leitung bei dongin keimah in note tawh kong om tawntung ding hi,” ci hi (Matt. 28:20). John in amah bek a omna munah hih kamciam phawk kha ding hi. John in Jesuh kilaakna thute amuh ciangin khamuanna nei-in, Jesuh in Alpha leh Omega, Amasa pen leh A Nunung pen ahihna thu thei ding hi. Tu-in Jesuh in hawlkhiat thuak nungzui John tungah a tuam vilvelin kilang hi.\nJohn tungah Jesuh in Amah leh amah a kipulaak khit ciangin leitungah a piang ding thute a hilhkhol hi. Lamdangtakin pawlpi mailam tangthu ding khempeuh kipulaak hi. Pawlpi in a thuak ding bawlsiatna leh gimnate khit ciangin, hih thute a bei ciangin a piang ding John tungah a kilak thu in: “ Tu- in vantung thak leh leitung thak ka mu hi. Amasa vantung leh leitung in a beimang zo hi. Tua munah tuipi om lo hi. Keimah John in khuapi siangtho Jerusalem in vantung Pasian kiang panin a hong thuaksuk ka mu hi. Tua in a pasal adingin a kizemsa a om mothaknu tawh a kibang hi (Mang.21:1, 2).\nJohn in ama tungah a kilang mailam huna a piang ding thute in Pasian ompihna leh Ama kamciamte sungah tawldamna a ngah hi.\nNuntakna in hamsa hi; lauhuai-na tawh kidim hi. Pasian in mailam hun thei khol hi; a tawpna-ah na khempeuh in hoihna tawh kidim ding hi, ci-in theihna in hong khamuangsak hiam?\nA Bei Nading Hi-ta (Countdown)\nOlives Mual tungah Jesuh in hun beikuan a thupiang dingte a nungzuite dotnate a dawnkikna-ah: ‘Hih thute bang hun ciangin hong tung ding hi, cih kote hong hilh in. Nong pai kik ding ciangin bang thute hong piang ding hiam? Leitung bei ding ciangin bang thu hong piang ding hiam? (Matt. 24:3). Jesus thuhilh a minthang mahmah - Matthew 24 in Ama hun a kipan Nihvei Kumkik leh leitung thak dongah tatsat lo-in thupiang dingte hong hilhkhol hi. Jesuh in a nungzuite tungah hun nununga hong piang ding genkholhna thute hilh hi; tua bangin a hilhkholhna a deihna in Amah a dawn dingin kigingkhol ding deihna hi. Leitung in kisia taleh Jesuh in Ama sungah tawldamna ngahin Ama itna a muang dingin hong deih hi.\nAdventist-te in Daniel tunga kipia genkholhna cikmah hunin a om ngei nai lo gimna lianpi hong tung ding hi, cih thu i um hi (Dan. 12:1). Nihvei Kumkikna hong tun madeuhin a hong tung ding tua gimna lianpi adingin Jesuh in eite a kigingkhol dingin hong deih hi.\nJesuh hong paikik ciangin bang tawh kibang ding hiam? Koi bangin khemna tawh kipelh thei ding i hiam? Matthew 24:4–8, 23–31.\nHun bei ciangin Jesuh mahmah hong pai ding hi. Amah mahin hong hilhkhol hi; a thuhilhna khempeuh in Ama hong paikik ding hong hilh hi.\nA nunung pen leitung mun khempeuh a kisuksiatin mihing giat bek in kigingkhol uh hi; amau bek mah suakta uh hi. Tuicin a tunlai-in leitung mite lamen lo-in a kisiat khit bangun Jesuh hong paikik ciangin zong mite lamet loh hunin hong pai dinga mi tampi in kisia ding uh hi (Matt. 24:37–39). Kuamah in Jesuh hong paikik ding hun thei lo hi mah taleh (Matt. 24:36), kimlepaam thupiangte in hun bei-in Jesuh hong pai ding hun bang ciang hong naita hi, cih hong hilh hi.\nGenkholhna sungah eite tungah masuan hong kipia hi. I masuan in bang hi ding hiam? Matthew 24:9–14 bulphuh in.\nVankhuahuai buai-na sungah mihing in nuntakna nei khatin a nungta mawk maimai ihi kei hi. Leitung mun khempeuhah lungdamna thu lawptakin a puak kawikawi dingte ihi hi. Tua bangin nasepna-ah bawlsiatna in hong ngak hi.\n“ A tawpdongin kiptakin thuak in” cih thu in a khiatna bang hi ding hiam? Koi bangin kiptakin mainawt ding i hiam? Mi tampi in zia-etna sung pukin mangthangte bang hi lo-in, siatna sung i tun loh nadingin nisimin bang khensatna kisam hiam?\nThupiak Bangin Mainawt\nGenkholhna om bangin hong tangtung ding hi, ci-in hun nunung thupiangte in eima khut sungah om lo hi, ci-in khutzepin a mawkna-in hun beisak ding hi lo hi. Tua hi-in i lungsim puakzia ding in “genkholhnate khat khit khat tangtung a, hun nunung thupiangte a en hithiat ding hi lo-in, bang sem thei ding ka hiam, cih lungsim puak kisam hi.\nAhi zongin tuhun Christiante in tua bangin nungta lo hi. Mangmuhna 14 hong gen bangin Pasian thukhenna thu leh Jesuh hong pai kik ding thu mite tungah a pulaak ding ihi hi.\nMang. 14:6–12 sim in. Bang thu hong hilh hiam? Mite tungah i pulaak ding thu in bang thupuak hiam? Banghangin tua thupuak in zekai lo-in vagen ding thupuak hiam?\nAdventists ihih mah bangin eite in “tulai thuman” ( 2Pet. 1:12)i gen ding om hi, ci-in a umte ihi hi. Tulai thuman i tangko ding thu in “Vantungmi thumte thupuak hi.” Hih thupuak in hun nununga a nungta eite in sapna ngah i hihna thugui hong hilh hi.\nTua thupuak in “tawntung lungdamna thu” cih thu tawh kipan hi. Hih thupuak in a lamdang thuthak – Khrih hong sihna leh sihna pan a thawhkikna thu hi. Eite lametna leh eite tawldamna in hih thu tungah kinga hi. Hih thupuak in “ Pasian thukhenna hun hong tung zo hi,” cih thu zong kihel hi (Mang. 14:7); hih thu in hun nunung sungah om ihihlam vanglian takin a hong lak hi. Hih thute khit ciangin “vantung leh leitung a piangsak Pa bia dingin sapna thu om hi. Hih thupiak in a lauhuai vauhilhkholhna – Babylon sunga a om mite in “sapi leh ama ciaptehna nei uh hi.” A tawpna-ah hun nununga Pasian mite hong kidawk hi: “ Hih thu-ah mi siangthote in lungduai takin thuakna aom hi; amaute in Pasian thukhamte leh Jesuh neih upna a nei mite ahi uh hi.”\nMang.14:11 sim in. Sapi leh ama milim bia mite in tawldamna nei lo ahihna thu bang kigen hiam?\nSapi leh ama milim bia mite adingin sun leh zan tawlngak hun nei lo uh hi lo hiam? Hih thu tawh kisai muhzia tuamtuam om taleh, mikim in a thukim uh thu khat in sapi leh ama milim bia mite in Pasian in Ama tungah a citak mite a piak tawldamna sungah tawldamna a ngah kei uh hi.\nBang hangin Vantungmi Thumte Thupuak in “tawntung lungdamna thu tawh kipan hi ding hiam? Bang hangin hih a lamdang thusiksanin vantungmi thumte thupuak pulaak ding kisam hiam? Koi bangin tawlngakna thu in lungdamna thu puak nasepna-ah a thupi hiam?\nDaihna sungah tawldamna (Rest in Peace)\nChristiante in Khrih hong kumkik ding i ngak kum zalom tampi paikhin hi. Eite lametna bek hi lo, thu-um mi khempeuhte lametna in Khrih hong kumkik ding hi, cih lametna hi.\nHebrews 11:13–16 sim in. Nidang mite tung hi taleh eite tungah a lian mahmah bang kamciam hong kipia hiam?\nMi tampi upna bangin i sih ciangin vantung kitungto pahpah hileh Pasian kamciamte in khiatna nei lo ding hi. Billy Graham si khin, tu-in vantungah a thaman sangta hi, ci-in gengen uh hi. Sihna in daihna sungah tawlnga (rest in peace) cih thu in misite in nuamtakin tawlnga hithiat uh maw, ahih keileh amaute in vantungah om uh a, leitung hong ensukin hong nuihsan lel uh hi ding hiam?\nKoi bangin Jesuh in sihna pulaak hiam? John 11:11.\nMisite in daihna sungah tawlnga taktak uh hi. “Thu-um mite adingin sihna in tawl khat sung ding bek hi. Khrih in hun tomno sung hi, ci hi. ‘Mi khat in ka thupiakte a zuih leh amah in a si nawn kei ding hi; sihna a thuak nawn kei ding hi. Christiante adingin sihna in ihmuhna hi; hun tomno sung gamdaihna leh khuamialna hi. Pasian sungah Khrih nunna tawh kiselcip hi; nunna hong pia Khrih in vangliatna tawh a hong pai ding hi.’ John 8:51, 52; Kol. 3:4.”—Ellen G. White, The Desire of Ages, p. 787.\nJesuh in sihna leh sihna pan thawhkikna kikal in khua-phawk lo ihmutna tawh genkak hi. (John 11:11, 14), tua hi-in thawhkik hun ciangin tatkhiat ngahte leh a mangthang ding mite in thaman ngah ding uh hi. (John 5:28, 29). Mihing in ama sih hun ding theikhol ahih manin kigingkhol ding kisam ahihna thu Jesuh in hong hilh hi.\nNa it mi khat in a hong nusiat ciangin amah in tawlnga hi, cih thu in lungmuanna bang a hong pia hiam?\nTopa sungah lungdam tawntung un\nKhuttawi phone sungah a kizang mahmah ( apps ) khat in Google Maps hi. Global Position System (GPS) a kibawlma-in i pai-na munte i phawk nawn kei hi. Ahi zongin GPS hong pian a kipan i pai ngei lohna munah zong pai theih nading lampi hong lakin, i pai khitna sa munte zong ki-en kikkik thei hi. Tua bangmahin Pasian in mailam hunah a hong piang ding thute a genkholhna sungah lungmuangtakin om thei ding hong deih hi lo hiam?\nAhi zongin khat veivei ciangin a hong kihilhna bangin zui lo-in lamdot- tawnin i omteh lam kikhial thei hi. Tua bang hun ciangin maizumna i thuak hi. Philippians 4:4–6 sim in. Gimna, siatnate lakah nungta hi mah taleng,Paul in tawldamna mantak leh lungnopna mantak tawh nungta thei ihihna thu bang gen hiam?\nPaul in a hong hilhna-ah gimna, hamsatnate sungah lungdam un, ci-in hong hanthawn hi lo hi. Topa sungah lungdam tawntung un, hongci zaw hi. Bangbang dinmunah i om zongin, bangbang gimna, hamsatna tawh kidim kha phial taleng, Pasian leh Ama hoihna, Ama hong itna, singlamteh tungah eite adingin a hong sihna tawh ngaihsunin kalsuan hi lehang, eite in Ama sungah nopna leh tawldamna mantak i ngah thei hi. Paul hong hilh thu in leitung hong piak theih loh tawldamna, lungnopna leh lametna thu hong hilh hi.\nTawldamna sungah “bang mahmah lunghimawhna nei lo” cih thu ngaihsut in. Hih leitungah tua bang thu a piang thei mah ding hiam, cih pen ngaihsut hamsa hi. Paul mahmah in zong lunghimawhna tampi nei hi. Ahi zongin i gensa om bangmahin itna tawh a kidim Pasian in na khempeuh ukin a tawpna- ah Ama ukna gam sungah hong honkhia ding hi, cih thu in i tuahkhak thute tungah zawhna hong ngahsak thei hi.\n“Topa hong pai ding hun naita hi,” cih thu a takpi mah ahi ding hiam? Amah in i kiang mahmahah hong tung ta hi – mitphiat kalsungin i nuntakna bei thei a, i khanlawh kik ciangin Jesuh hong kum hun hi ding hi.\nNuntakna in buai-na, gimna leh hamsatnate tawh kidim hi. Hihte tawh a kipelh thei sawltak Paul a kipan kuamah a om kei hi (2 Korinthians 11). Bangbang piang taleh ama hong hilh thu in Khrih sungah a hong kipia thute tawh tu mahmahin lungnopna leh tawldamna tawh a nungta thei ihi hi.\nPhilippians 4:4–6 simpha kik in. Bangbang hamsatna leh gimna na thuakkha zongin, koi bangin Paul kammalte tawh nungta thei ding na hiam?\nNgaihsutbeh Ding: “I thungetnate Pasian in hong pia pahpah hileh i ut hi. I thungetna bangin ngah pahpah lo-in, Pasian in hong sittel photin thungetna hong piak loh ciangin lungkia-in i om kha zel hi; i thungetna bangin Pasian in hong piak loh ciangin lamet bei bangin i om kha zel hi. Ahi zongin Pasian in pilna khempeuh leh na khempeuh theihtelna tawh kidim ahih manin eite kitangsap hunhunin hong pia tawntung hi. Eite lunggulhna sangin a hoih zaw-in nasem tawntung hi. Tua ahih manin Ama pilna leh Ama hong itna i muang thei hi. Eite deihna bangin Aman in na hong sem dingin ngen lo zaw- in, i nuntakna-ah Ama deihna kicing dingin thungen ding ihi zaw hi. I deihna leh i ngaihsutna khempeuh in Ama deihna i ki-uksak ding ihi zaw hi.” Ellen G. White, Gospel Workers, p. 219.\n“A sawt lo-in Jesuh hong pai dinga a tate hong honkhia dingin leh a si nawn lo ding nunna hong pia dingin hong pai hi. Hankhukte kihong ding a, a si mite in vangliatna tawh hong thokik ding uh a, “ Sihna aw na zawhna koi ah om hiam? Hankhuk aw, na zawhna koi ah om hiam, ci-in awng ding uh hi. Jesuh sungah a si i it khempeuh in si nawn lo ding nunna tawh hong thokik ding uh hi.” Ellen G. White, Counsels on Stewardship, p. 350.\n1. Sia leh pha kido-na na thuakkhak thute ngaihsun in. Leitung khua hunpai ziate ngaihsun in. Na nunzia in koi bang hiam? Sia leh pha kidona tawh kipelh kua om hiam? Mite ngaihsutna sangin sia leh pha kidona in om takpi hi. Mi tampi in Satan om lo hi, ci uh hi. Bang hangin sia leh pha kido hi, cih theihtelna in leitung khuahun paiziate theitelna hong pia dingin thupi hiam? Bangci bangin sia leh pha kidona i theihtelzia in leitung i nuntak sung hong khamuangsak hiam?\n2. Genkholhna in hong hilh loh thute na ngaihsut leh genkholhna thute panin lam hong pialpih kha ding hi. Genkholhna a tangtung lo thute leh tua thute upna hangin bang buai-na om ngei hiam? Tua bang siatna thaang tawh kipelh thei ding na hiam?\n3. Mangmuhna 14:9–11 simkik inla, sapi leh ama ciaptehna a bia mite in gimna thuak uh hi, cih thu a khiatna in bang hi ding hiam?\n4. Pawl sungah a hong tung thei zel buai-na khat in Khrih hong kumkik nadingin mihing in sep theih nei hi, cih leh bangmah sep theih nei lo hi, cih thu hi. Bangbang hi taleh bang hangin Khrih hong pai ding thu leitung mun khempeuhah kizelsak ding thupi hiam?


url: =Nupi khatin kumkhat valdeuh aphapan atangek meikuang lakpan honkhia :: ZOMI DAILY\nposted on 24 November 2017 at 4:02 pm Lomkholna: Malaysia, News, Sawltak, World\nAnu in kumkhat valdeuh aphapan atangek meikuang lakpan honkhia\nMalaysia, Labuan kuamsung aom dawlnih apha Double-storey innkhat meikang in, inntungdawl ah naungek khat awkcip dektak hi. Tua naungek pen kumkhat leh khanih (14- month old) bek aphapan hi a, inntung ah luai “Cradle” tawh akisial ahihi.\nInnnuai panin meikuang akipat ciangin anu inzong acihnadanding omlo ahih manin, meikuanglak nakphei in, inntung ah kahto hi. Tuakhit ciangin atangek luaisung ah akisial pen a angsung ah pomsa in, innnuai meikuanglak nakphei in suahtakpih cibilbel hi.\nZanni Thursday (Nov 23) sunlam in thupiang hi a, hih nupinu ii gamtatna, atangek ahotkhiatzia pen thupi kisa mahmah in, nupi hangsan “Heroic mother” kiciliang hi.\nTua nupinu pen kum 40 aphakhin khat hi a, amin pen Ling Siew Lee kici hi. Atanu naungek ii aminpen Lim May Tung kici a, Taman Guan Huat, Pulau Buah vengsung ah aomna inn uh “Double Storey Home” pen meikuang ziahziah in, tualak panin anu in ahonkhia ahihi.\nNupinu ii ateekpa “father-in-law” zong inn ah aom hi a, ahi zongin kum 70 aphakhin ahih manin, meikat ciangin meikhu adikkhak tengtawh hoihtak in naktheilo cihi.\nTua nupinu leh ateekpa pen meikhu limdik khaklua in, nak hamsa sa uh ahih manin, zatui kibawlding in Hospital ah kipuak uh cihi. Atangek pen bangmah cihkhollo bilbel hi.\nHihvai tawh kisai in meiphelh thunei ahi Labuan Fire and Rescue Department director Zainal Madasin in agenkhiatna ah sun 12:23pm hunpawl in patau meikang om ci’n huhngetna Distress Call hongki zasak cihi. Tuaciang in meiphelhding in Firefighter mi 17 leh meiphelh mawtaw Fire Engines 2 ki delhsakpah cihi.\nMeiphelh te’n tawlpikhat abuai pihkhit uhciang in meikuang pen ki phelhsiang zosam a, ahi zongin innpen limsiat veve cih Bernama pan kiza hi. Hih buaina apian laitak, inn meikat laitak in innteekpa pen nasem in akuan hi a, inn ah azi, atangek leh apa bek aom ahihi.\nMore: Dawinupi in atanu te zahmawh azuaksak bekthamlo, agei ah en hithiat\nNu te’n tate tungah luangkhamliang in a itna alakkhia taktak himawk hi. Nungdiak in nupi khatin ata numei 2 te kumcingnailo himahleh zahmawh zuaksak in, sumzonna in neisak hi. Tuabang thuthang tetawh ihtehkak ciangin, hih thuthang pen namtuizaw a, nute itna hongki langsak mahmah hi. Sawltak #zomidaily\nPrevious: Ka ngaihsut pakkhak thu: Hanciam leh Hahkat\nNext: Thai gamsung ah mawtaw tuahsia in, Myanmar gammi 13 si


url: =Bang lungkham haksatna nei na hihiam? ~ David Tuang :: ZOMI DAILY\nposted on 30 March 2014 at 11:15 am Lomkholna: Article, DavidTuang, Zomi\nMi kimin lungkham haksatna khat ciat kinei hi. Bang bang lungkham haksatna ahi phial zongin, hihte sung panin hong huh/panpih thei ding Pasian i neih lam tak i phawk gige ding kisam masa hi. Pasian in, hih i lungkham i haksatnate sung panin hong honkhia zo takpi ding hi, cih upna leh muan’na i nei ngam hiam?\nTua bang upna leh muan’na nei ngam i hih leh ama kiangah thungen loin i om ding hiam? Ama adingin i hih theihna bang bang tawh mapang loin i om ding hiam? Topa’ adingin i sepna zahzah tungah gualzawhna thaman a ngah dingte ihi hi. Lungkham haksat hunin Pasian leh ama kammal ana cicite mah a tawpna-ah hong gualzo in hong lawhcing ding uh hi.\nThu-um mite’ tungah hong kilang ding Pasian’ vangliatna pen, upna, muan’na leh ngak siamna cihte kisam masa den hi. Tua ahih manin, hi bang lungkham haksatnate i thuak hun ciangin, i nuntak na sungah thunei pen dingin, Pasian leh ama kammal mah i koih masa ding hi. Tua bang hi peuh leh ahun tun’ ciangin Topa hoihna leh ama vangliatna i mu ding hi.\nPasian in, “Ka tanu/tapa aw bang lungkham haksatna nei na hi hiam, “ci-in hong dongdong hi. Na lungkham haksatnate ama tungah ko lo, gen loin om kha kei in. Bang hang him cih leh eite’ biak Pasian in, itna leh hehpihna tawh kidim ahih manin, amah asam mite’ a dawngkik dingin a baihsa in om den hi. Topa hoih hi, a tawntung in. Haleluijah!\nI phawk gige ding khat ah; “Upna leh muan’na takpi tawh ama zia a ngak siam mite’ adingin Pasian ziakai ngei lo hi,” cih thu ahi hi.\nLai sim mimal kim tungah, Topa’n thupha hong pia ta hen. Amen. Khazih sungah, David Tuang\nPrevious: Chin National Front (CNF) Joint General Secretary Dr. Sui Khar tawh holimna\nNext: Kammal kilawm pawlkhat (Azom 31 March)


url: =Pianna Tuunnu lungdam sak in ~ Rev. Hen Khan Go :: ZOMI DAILY\nPianna Tuunnu lungdam sak in ~ Rev. Hen Khan Go\nposted on 16 April 2020 at 11:02 pm Lomkholna: Article, TuunlehZua\nNu Ih cih kammal: Nu aki ci kammal pen athuk mahmah kammal khat hi a, ih haksat ciangin zong nuvei pavei ci-in, na ih sak mahmah ciangin zong nuaw, nuaw ci-in kap hi hang. Ih nulepa ih lawhna ah zong “NU” mah ki masak hi. Minam dangte in zong nute thupi sak lua uh ahih man in apianpih kampau pen “Mother tongue” ci-in kanu pau tua hi naci se uh hi. Tua bang mah in biakna khawng a gen uh ciangin zong “mother church” ka nu pawlpi ci uh hi. Tua ahih man in NU cih kammal pen akhum ngaungau khat ahi hi.\nNuten’ tate mawhna maisak zo a, tate in nute mawhna ki maisak zolo thei hi. Nute in tate sawmbang hong vak zo thei uh a, tate sawm in nukhat pen vak zolo in baak vat bangin a om na mel ding thei lo in, nop asak na mel om lo in ki tai kawikawi sak kha thei a, atawpna ah aki vak zo lo, aki lungkim sak zolo na hi gige hi.\nNute itna pen ih kanngno lai in ki telkim zo lo thei a, ei mahmah nudin mun, pa dinmun ah ih om ciangin ki tel san pan thei hi. Ih tel ihphawk ciangin ziakai thei hi. Tua ahih man in ahun lap a nute itna ih theih ding deihna tawh nute itna thu agelh ih hihi.\nNute Itna aliatzia: Lai Siangtho sungah nuten’ tete ait zia:\nNupi ten’ nawipia limtak kem (Is.60:16)\nAnawi atep nau mangngilh lo (IS. 49:15)\nHagar in Ismael it mahmah (Pian. 21:16)\nMoses nu in si ngam in kem (Pai. 2:3)\nHanah in Samuel it mahmah (2Sam. 2:19)\nTa nei taktak zaw nu in a itzia –asih sangin taan ngam(1Kum.2:26)\nShunem numei nu in ata ait zia (2Kum .2:20)\nCannan Numei nu maizum khual lo in ata itna lak in damna ngah(Matt.15:22)\nMary in Zeisu a it lua in Cavary mual dong ah zui (John. 19:25)\nMipil khat in alai gelhna ah nute itna gentehna zangin gen a: Nute itna leitung cia ahih leh tate itna guateh cia, Nute itna agol mahmah Pacific cia aphak leh tate itna guah mal cia, Nute itna asang mahmah Everest mual dawn tan ahih leh tate itna Bawngtal ki tan khawng bek hi na ci hi.\nPianna tunnu din mun ah kua mahmah lut thei lo a, kua mahmah in laih theih lo hi. Neu tunga nute’ itna a ciam kha lo te in nute Itna kial mahmah uh hi. Ih nute mah in thu ong hilh in ong sat kha phial leh zong “NU AW, NU AW” mah ci –in ong sat numin mah lo in ki kap hi.\nNupi te itna thupi lua mahmah ahih man in amau pumpi tunga om a nawizu ngiat uh zong tate adingin manpha hi. Ta te mahmah zong ih mit na leh nawizu taak leng dam hi. Nawi zu tawh akhang khia leh nawi aki pia lo te mipil ten’ aki lamdan na zonguh a, nawi tawh akhang khia te in, khuak pil zaw, guhkhauh zaw, cidam zaw ci ngiat uh hi.\nNute pahtawina tawh thupha dawh ni:\nMipil tampi tak in anu te apah tawina un anuai abangin na gen uh hi.\nBishop Thompson in “Nu cih kammal sungah lungnopna nam cin om hi” na ci hi.\nBeogeHerbert in “Nu hoih khat pen sia 100 tawh ki kim hi” naci hi.\nAbraham Lincoln in “US president ka suah na ka nu ong pantah na hang hi “ naci hi.\nRosa Wallace in “Nauluai a vei khut in leitung buppi uk hi” na ci hi.\nSt. Augustine in “Nute hong pia un; amau te zangin leitung hong ki lamdang sak ding hing” na ci hi.\nR.A.Torry in “ Nu hoih sang a azah taak huaizaw kua mah dang om lo hi”naci hi.\nD.L Moody in “ Nu khempeuh kei ma nu dan hi leh leitungah thonginn ki sam lo ding hi “ naci hi.\nSusanah Wesley in “ Tapa 19 pan tah a, avekpi un mi minthang vive suaksak hi” (mipil tampi tak ii gelh te hih lai ah ih lai sau lua ding ahih man in gelh khin zo kei ni).\nNa nu adam lai leh napianna nu kiangah thupha dawh hamtangin, na ki sik kei ding hi. Thu-um mahmah khat in thupha deih in zongin, dawh kawikawi a, Pasian kiangah zong thungen in bangci dan in thupha ngah ding ka hi hiam ci-in Topa dong hi. A zan ciangin amang sungah Topa in ki laak a, thupha na ngah nadingin gamla pipi ah zon kul kei, mi khempeuh kiangah zong dawhdawh kul kei, na kiang a a tu khiukheu na nu teek na pianna nu lungdamsak in cih kam mal amang sungah ki gen hi.\nTua ahih man in anuai ateng ih ki dong nuam hi.\nNa nu anungta lai hiam? – Anun taak lai leh thupha dawhna tawh lungkim sak in.\nNa Khasia sak ngei hiam? – A kha siat ngei a, adam lai leh mawh mai na ngen in.\nNa zi/ nata hangin akha sia ngei hiam? – Akha siat leh nazi na ta, na nu zak loh kal in hilh in, la na nu zahtaak na pia sak in.\nAn lim ih neek ciang ih ne masa sak ngei hiam? – Ih masak ngei kei leh pia masa ham tangin, a lungsim tawng na lungkim mahmah ding a, thupha zawi hi.\nNa pai nading a om ciang nu aw tua lai pai ning ci-in na gen ngei hiam?-Tek lua ta bangmah gen kul kei ci-peuh mah ken la, nu aw tua lai, tua te inn ah va pai pak ning ci in. Na tun kal ngaklah mahmah ding hi.\nGamla pi ah nutawh ki gamla in na om leh zong alung kim nadingin na hopih ngei hiam?-Atawm pen kha khat in khat vei na nu adam lai leh phone tawh ahi zong na aw ngiat azak theih nading nam khat peuhpeuh tawh ho pih in.\nPuansilh lui teng kholna hilo –in athak sitset na leisak ngei hiam?-Ih leisak ngei mel kei leh tu kum NU NI ciangin athak khat beek hanciam in leisak ni.\nNa hih zawhding ahih leh adeih mahmah “Khi bah, Suaikhi, Bilbah, khut bulh, cih ten a guan ngei hiam? Na guat zawh nai kei leh na tha lawhsa mah tawh neih zawh sak sawm in.\nIh neu lai atawm penpen kum nih/kum thum sungbang ih zun ih ek asiak ih nute ahih man in, zun leh ek siak kik akul ciang na siak sak hiam? Kih het lo in siak sak ding ki sam hi.\nAma hong itna zah mah it thuk ding alung gulh ih nute ahi hi. Nu aw nong it nate hangin nuam ing NU AW ong it ing ci ci mai-in, nu dang lei tungah ih pianna nu sim loh adang om lo hi.\nAw mim bang pianna tuun nu—tan bang tehpih ding om lo tunnu, singta gamlei ka heizongin, tun nu itna zah a itna koi mah ah mu zo keng nu aw ongit ngiat ing ei! Topan’ asim kha khempeuh nute itna thupha hong pia ta hen! Rev. Hen Khan Go\nPrevious: Covid-19 Alert VI: Coronavirus Stimulus Relief pan akipia huhna sumvai\nNext: Leitungbup pulpi natna Theology ~ Rev. Dr. Pau Khan En\nBawlung Bek Hikei Veh Aw\nKalay Myone sungah thautawh Kai Za Khai kiman\nZahlak theihnate ~ Tdkhen\nIndependent Newspapers te’n “Print Edition” khawltading ~ ZD\nNorth Korea gamah US College sangnaupang khat kiman\nAbeisa kum 2 sung Malaysia thongsung ah Kawlgammi 60 val si ~ ZD\nZolai Malgawm dan\nChina ah innsangdawn Stunt kimawlmawl khat 62 Storey pan kia in si\nZomi Sonnet: Zangh maw Zeek ~ Thawnpu


url: =Thusau Khual Ngaihsutna Tangzai ~ Khup Lian Thang :: ZOMI DAILY\nThusau Khual Ngaihsutna Tangzai ~ Khup Lian Thang\nposted on 29 October 2021 at 11:47 am Lomkholna: Article, Khuplianthang, Politics\n1963 kum September in Singapore le Malaysiate gamkhat ah kigawm hi. A kigawm ma in Malaysia gam ah Sen minam pen Malay minamte sangin tawmzaw uh a, Singapore tawh gamkhat in a dinkhop lian ciangin Sen minam 40%, Malay minam 40% hong hi in hong kikim uh hi. Gamvai minam vai vaihawmna ah Sen minamte ong pawlcing mahmah hi. Tua thei ahihmanin Malay gam makaite in Sente ong inntek lua in amau a vuknelh ding zong lau simsim uh hi.\nSingapore panin a makai Lee Kuan Yew in, Malaysia gam sungah inntek lengla omlo ding, gammi hihna ah a vek in liangko kikim in gam khanto sak ding, cih lunggulhna tawh nakpitakin hong hanciam hi. Tua kawmkal ah, Malaysia gam aa Sente in gamvai ah kipawlna lianpi khat na nei khin a, tua pen Malaysian Chinese Association-MCA kici hi. Gamvai minam vai ah MCA in Malaysian Sente makaih hi. Lee Kuan Yew makaih Singapore bulphuh People Action Party-PAP party in Singapore gam bup aa Sente in panpih hi.\nSingapore le Malaysia hong kigawm ciangin Malaysia gam aa Sente in Lee Kuan Yew hong pakta pianpian uh hi. Hih bang dinmun a theih ciangin MCA makaite, adiak in Mr. Tan Siew Sin in PAP thanem na ding, Malay gam makaite in Singapore makaite a telkhialh na dingin lampi tuamtuam tawh kengsiah niloh hi. Amah pen tua hun lai-in Malaysia gam ii Finance Minister ahihmanin ama hih theih khempeuh tawh Singapore khantoh na ding lampi na nawngkai sak thapai mawk hi.\nSaupi kigawmkhawm gamkhat in ding khawm zolo in khasiat huai tak in 1965 August in ong ki akgual khen hiau hi. A kikhenna uh a hang tampi lak pan in Malaysia gam sunga inntek sa MCA makaite kengsiahna pen a hang lianpi khat na hi hi. Gam kikhen ding a ki khensat ni in, Singapore te makaipi Lee Kuan Yew in MCA makaipi Tan Siew Sin maitang en in Thusau khualkei sam ciei maw. Tuni pen nang aa dingin na gualzawhni hi, ko adingin ka guallelh ni hi. Ahih hangin tuzawh kum 5-10 ciangin na kisik mahmah ding hi.na ci ngeungau hi.\nLee Kuan Yew in MCA makai Tan Siew Sin pen, Thusau Khuallo, ngaihsutna toi mahmah pa, ci in na gen ngiat hi. A zenzen in Sen mite kipumkhat in ding khawm le uh Malayisa gambup nangawn amau ukna amau deih bangin a zo zo ding, a tawmpen kua mahmah in minam vai ah simmawh ngam hetlo ding ahihna a tel zawhloh, tel napi in ama makaihna le a dinmun a kituh khak ding a lauhluatna hangin tua bangin Singapore a taikhiat na dingin a hanciam pen, Lee Kuan Yew in Tan Siew Sin ngaihsutna telzo mahmah lo leh hai sa mahmah hi.\nTua zawh a sawtlo in Malaysia gam ah Sen mite kideidan in, simmawhna leh khentuamna lianpi hong om pah hi. MCA makaipa zong lungkia in gamvai nasep pan a sawtlo in khawl hi. Singapore ahihleh tuni dongin leitung ah gamhoih gamhau pen leh kideidanna aomlo pen gam khat hi a, Malaysia ahihleh tuni dongin Malay te leh Sente kideidanna om lai in, ngah ding hamphatna zong Malay minamte in ngah zaw tham uh hi. Gamvai ah zong, tuni ciang dong, Sen mite khat in zong gambup makai ngah ngeilo uh hi.\nTulai ei Zomite zong, ukna buhlup galkapte do huan dingin i pankhop ziahziah ding hun hi. Ei makaihna leh ei kipawlna bek ultungsak nop luatnate nusia in i mipih i sanggam leh veng le pam tawh dinkhop hun ahi hi. Tulaitak in ei le ei bel piang liamliam kha mah ni. Ahih hangin hun saupi a dingin thu khual kul a, kal saupi pai ding ihihmanin pankhop sepkhop loh phamawh ding hi. Eiteng kigawm in i dinkhop i sepkhop ciang bek in lawm dang te lakah mi kisuak zo pan dinga kuamah in ong nopneh ngamlo pan ding hi. Kipawlkhopna bek in mite tawh liangko hong kikim sak in midangte hong makaih sak zo bek ding hi.\nMunkhat ngimna khat ah kipawl khawm ni. I kipawlkhop sitset theih kei leh zong i hih theihna tantan ah dingkhawm sem khawm ni. Dinkhop sepkhop ding ciang dongah i picin zawh nai kei leh zong ei mailam ciat phu ni in kigensia kikengsiah kisutuahtuah kei beek ni. A kigensia a kikengsiah nuam valval zah donga a tualniam ihih lehzong khutlum kinga sisan naisan kisuahkei beek ni. Thukhinkhaina neilo, mailam ding a khual vetlo a tualniam mahmah mite bangin gamta kei ni. Khup Lian Thang\nPrevious: Tuhun ading maang muhna (Revelation for Today) ~ Dr. Pau Khan En\nNext: Chin State leh Sagaing Taing gamgii thu ~ Pu Pau Za Mung


url: =Vondeih Kep Ding – 96 (Dimno’ Pa) :: ZOMI DAILY\nVondeih Kep Ding – 96 (Dimno’ Pa)\nposted on 10 March 2017 at 7:20 am Lomkholna: Article, Paukhankap\nTawngno aw, tuhun pen nidang na pate khanlai tawh kibang nawnlo-in leitung pen khuata khat tawh hong kibang tektek hi. Adiakdiak in social media te hangin thu kizakna hong manlang tektek in, April 2016 panin Facebook Live hong om zawh bang khua-a thupiang te apian hun mah in Live in kimu thei-in, gamdanga thupiangte zong apian hun lian mah in Live in kimu theita hi. Agol mahmah hih leitung ah a kitheh thaang eite pen bukno khat sunga aom khawm bangin hih social media te-in hong bawl in, hong teeng sak hi.\nHoih i cih sam hangin ahoih lohna zong hong om zel hi. Tunung deuh January kha in Florida ah nungakno kum (14) khat in amah leh amah kisih bawl in Facebook Live tawh khah in nai (2) sung ding bang sawt hi.Tuadan mah in Los Angles ah kum (33) apha Actor khat zong amah leh amah thau tawh kikap in, tua aki kapna Facebook Live mah tawh kiziah hi. Sweden gam ah zong numei khat kibuan in abuan mi (3) te-in abuan laitak mah Facebook Live tawh broadcast hi. Tuadan mah in Gospel Singer minthang khat zong a lawmngaih nu tawh a kikhenna hangin guza dawn in a kisih bawlna Live video mah tawh khah hi. Tuadan in ahoih loin a kizatna zong hong om zel hi.\nTua leh en hite bangci bangin i zangtam? Na pa in tuaci zat in ci-in konggen theih tuanna zong om kei. Na phone power pen hitak panin remove control tawh a ki control thei hile bel ka control nop hun khawng om simsim mah hiven, ahi zongin tu laitak tuadan zah liangin technology advance nailo ahih manin asenpi lianlo hong suak phot hi. Hong kigen bek tawh theih sawm, kikhel sawm bek lo-in thu ngaihsun in tuadan thute ah na hoih zawkna dingin nang leh nang na kikhel theih ding hoih deih ing.\nTunung ka vakna khat ah nungakno khat in, “kei bel tu laitak Instagram tawh ka hun tam bei lua-in, tu’n ka phone panin tua App pen delete ta ing. Kideek ta ning! Piang vet kei, ka hun tam bei lua,” ci-in amah leh amah a ki control na thu hong gen hi. A pa sawl hilo-in, a ute hilh zong hise lo hi. Amah leh amah kithei-in a kikhal ahi hi. Amah danin na socials app te na delete pah kei zongin socials app te-ah na hun na piak dante lungngai kik in na ki-et phat kik ding hong deih ing.\nNa pa ka hihna tawh ahoih zaw dinga ka upmawh thute hong genthei ciang bek ka hi-a, zuih ding leh zuihloh ding pen thu hong pia theilo hi ing. Mi tampitak te-in amau zongsatna hoihlo-te panin a kikhel theihna ding un midangte’ tungah huhna ngen kawikawi mawk uh hi. Amau’, amau kikhelna dingpen midang tungah aom sakha mawk uh hiding hiven. Ataktak in cileng amau kikhelna ding pen midang tungah aom hilo-in amau sungah aom na hizaw hi.\nHih zahtawh hong khawlbawl phot ning! U zaw lungsim nei-in, na nau ka khualnate hangin ka lungdam!\nPrevious: Italy gamsung ah mawtaw paina lei khat kicimin mi 2 si, 2 liam ~ ZD\nNext: North Korea gamsung ah Malaysia gammi 9 awkciplai ~ ZD\nTong Luansiam Lia Zozam – 6 ~ Hau Za Cin\nMexico ah Tour Bus khat kibung in asi mi 12 lakah American 8 kihel\nMihaute’ Hauh dan thusim (2) ~ Mungpi Khupson


url: =Joshua 9 | Siantongluan\nJordan galkhata om mualtung gam leh lei niamna gam Lebanon lam Tuipi Lian dung khempeuhah a om kumpite, Hit mite, Amor mite, Kanaan mite, Perez mite, Hiv mite leh Jebus mite in hih thu a zak uh ciangin\nJoshua leh Israel mite a do dingin lungsim kikhatin kikhawm uh hi.\nAhih hangin Gibeon khua-a teng mite in Jerikho leh Ai tungah Joshua hihnasa thu a zak uh ciangin\namaute in khembawl ding vaihawm uh a, lam-an bawlin, a late uh tungah a paatsa ip leh a paatsa leenggahzu um, a kikeek leh a kiphopte suanin,\na khe uhah a paatsa, a kiphop khedapte bulhin, a paatsa puante tawh a pai uh hi. A ante khempeuh uh zong keu-in ap hi.\nAmaute Gilgal-a giahphuala Joshua kiangah hong pai-in amah leh Israel mite tungah, "A gamlapi panin kong pai uh hi. Tua ahih ciangin kote tawh thuciamna khat hong bawl un," a ci uh hi.\nAhih hangin Israel mite in tua Hiv mite kiangah, "Kote mai-ah a teng mite na hi khathei ding uh hi. Tua hi leh note tawh thuciamna hong bangci bawltheih ding ka hi uh hiam?" a ci uh hi.\nAmaute in Joshua kiangah, "Kote, nangma nasem ka hi uh hi," a ci uh hi. Tua ciangin Joshua in amaute kiangah, "Kuate na hi uh hiam? Koi lai panin hong pai na hi uh hiam?" a ci hi.\nAmaute in, "Topa na Pasian uh min hangin a gamla mahmah gam panin na nasemte kong pai uh hi. Bang hang hiam cih leh ama thu, leh Egypt gam sungah a hihte khempeuh,\nleh Jordan galkhatah a om Amor kumpi nihte ahi, Ashtaroth-ah a teng Heshbon kumpi Sihon leh Bashan kumpi Og tungah a hihte khempeuh a kigenna ka za khin uh hi.\nKa upate uh leh ka gamsung uha a teng mite khempeuh in kote kiangah, Na khualzinna ding uh lam-an bawl un la, amaute a dawntuah dingin pai-in amaute kiangah, "Kote, na nasem ka hi uh hi. Tua ahih ciangin kote tawh thuciamna hong bawl un," va ci un, hong ci uh hi.\nHih lai-ah ka anlum uh om hi. No kiangah a hong pai dingin kong dinkhiat ni uh, khualzin lam-an dingin ka inn panun ka guan laitakun lum lai hi. Ahih hangin tu-in en un, keu-in ap hi.\nHih leenggahzu umte ka thun laitakun a thak ahi hi. Tu-in en un, puakgawp ta hi. Hih ka puante uh leh ka khedapte uh khual gamlapi zinna-in paatgawpta hi," a ci uh hi.\nTua ahih ciangin Israel mite in amau an puakte sangkha uh a, Topa tung panin lamlahna donglo uh hi.\nTua ciangin Joshua in amaute tawh kilemna bawlin, amaute a hinsakna ding thuciamna a bawl uh hi. Tua ciangin mihonte makaite amau tungah a kiciam uh hi.\nAmaute tawh thuciamna a bawl khit uh ni thum a cin ciangin, amaute pen a vengte ahihna leh amaute nai-ah a tengte ahihna thu a za uh hi.\nIsrael mite dingkhia uh a, a ni thum ni-in amaute khuapite a ban uh hi. Amau khuapite pen Gibeon, Khefirah, Beeroth, leh Kiriathjearim na hi hi.\nAhih hangin, Topa}, Israel Pasian min tawh mihonte makaite kiciamzo uh ahih manin Israel mite in amaute thatlo uh hi. Tua ciangin makaite tungah mihon khempeuh phun uh hi.\nAhih hangin makaite khempeuh in mihon khempeuh tungah, "Topa}, Israel Pasian min tawh amaute tungah i kiciamzo a, tu-in amaute i su thei kei ding hi.\nAmaute tungah i kiciam thuciamna hangin eite tungah hehna hong tung khading ahih manin hih bangin gamta-in amaute i hingsak ding hi," a ci uh hi.\nTua ciangin makaite in mihonte kiangah, "Amaute hingsak un," a ci uh hi. Tua ahih ciangin makaite gen mah bangin mihon khempeuh-a dingin amaute pen sing suite leh tui tawite a suak uh hi.\nJoshua in amaute samin amaute kiangah, "Bang hangin kote nai hih lai-ah a teng hinapi-in, Note kiang panin gamla mahmah ung, cihna tawh kote hong khem na hi uh hiam?\nTu-in note hong kisamsia a, note pawlkhat a tawntungin sila, ka Pasian uh inn-a dingin sing suite leh tui tawite na hi ding uh hi," a ci hi.\nAmaute in Joshua dawngin, "Gam khempeuh nang tungah a hong piakna ding Topa na Pasian in a nasempa Moses a thupiakna leh na mai panin gamsunga a teng mi khempeuh suksiat taktakna ding thu na nasemte kiangah hong kigen hi. Tua ahih ciangin note hangin nakpi takin ka lunghimawh uh a, hih bangin ka gamtakha uh hi.\nTu-in, en in, nangma khutsungah kote ka om uh hi. Hoih na sak bang leh kote tungah bawl dingin nangma muhna-ah man na sak bangin hong bawl in," a ci uh hi.\nTua ahih ciangin amah in amaute tungah tua bangin bawl a, Israel mite khutsung panin amaute honkhia a, amaute thatsaklo hi.\nAhih hangin Joshua in mihonte leh Topa biakna tau-a dingin singtomte leh tuitawite a suaksak hi. Topa in amah biakna dingin a teelna munah tuni dongin tua nasepte mah amaute in sem uh hi.


url: =Quality or Quantity (Ta tamneih leh tawmneih thu) dawng kik na! - TUNGZANG NEWS\nQuality or Quantity (Ta tamneih leh tawmneih thu) dawng kik na!\nZomidaily tung a, lai ki at "Quality or Quantity (Ta tamneih leh tawmneih thu)" pen Pasian thu tawh ki tuak lo leh minam a ding in thu hoih lo hong gen na hih man in hong thuk kik ing. Na thu gen khen 3 hong dawng ing. 1. Pasian thu tawh 2. UN Aid Officer te vai 3.Pilna leh ta tam neih vai.\nMimal ki dawng na hi lo a, a thu hoih tak ngaih sut kik ding dieh na tawh kong at hi.\n1. Pasian thu tawh Laisiangtho sung a Pasian in thupha a piak ciang in "phung in khang in" ci pen a thupi pen khat a hih lam ki mu thei hi. Pasian in "Abraham" bang ci in thupha pia hiam? Adam bang ci in thupha pia hiam? Na thu ngen te bang laisiangtho siksan a a ngen na hiam?\n2. UN Aid Officer te vai UN (AID) officer na cih ten a ip sung pan hong piak hi peuh mah lo a, UN te piak a hawm sawm uh hi. Tua bang a, na mipih a phun san te na mai zum pih sang (na na sak mah mah leh), ni dang ciang tua bang a a ko nawm loh na ding na ngen sak zaw le cin. Na mai zum pih sang na pan pih zaw le cin. Tua bang a pau leh tung siah a khia leng a nasep tan lawh zaw ding hi. Mi hak sa te hun nuam lo a, a phun san ten NGO/UN khawng na, na sem kei zaw le uh ai ve. A mau ip sung pan a piak lah hi lo in phun san nuam zaw lai. Hi bang te a huh nuam gam/mipi te a om man a, a mau na sep a ngah a hi lam na tel sak zaw in. Officer te khinag ah "If you can't help, please kindly say so but please do not judge on my people" na ci ngam zaw in.\nUN (Aid) ten huh na hong piak man a ta ki nei zong hi pah lo a, tanei te huh na pia thei ci a hih mah in huh na ki gen hi zaw ding hi. Huh na om kei leh zong ki nei ve ve lel ding hi.\n3.Pilna leh ta tam neih vai Ka pa te u nau 7 pha hi. Ka pi bek tawh om khawm uh a, pattah lah peuh mah lo hi. Ka Pa Lai bang pen tu ma kum 40 val lai pek in gam dang ah State Scholarship tawh Master dong mah tun zo ve ve hi. A mau hun lai in, zomi sung bek hi lo in, kawlgam a ding na ngawn in mipil sung a ki hel zo ding hi. A mau ta 5 pasian in thupha pia a, pattah lah peuh mah lo hi. Ka pa pi in ta 9 nei a, pattah zawh lo ci bang om tuan peuh mah lo hi. Ko u nau zong a nung ta lai 6 pha ung. U nau ka tam man un, ka nu ka pa ing hong pattah lah tuan kei. Ta tawm nei te nuai ah zong om tuan peuh ma kei ung. Tampi ngen leng a ki phat phat tawh ki bang ding a hih ciang, tua teng tawh ki tel lel in um ing. A tam ciang quality hoih lo in a tawm ciang quality hoih ci bang pen mun khem peuh ah ki zang thei tawn tung lo hi. Lam khat pan pattah lah lo cih sang, pasian ki pattah sak ci ding hi zaw sa ing.\nHong piang sak Pasian a hih lam tel sak ding thupi bek a, tawm man in ki pil tuam lo a, tam man in zong ki hai zen zen lo hi.\nTatawm nei te mawh sak ding hi lo a, a hi zong ta tam nei te va ko ko ding hi peuh mah lo hi.


url: =Zomi leh Apple ( Article Tomno ) - Zomi History Zomi leh Apple ( Article Tomno ) - Zomi History\nHome > Articles > Zomi leh Apple ( Article Tomno )\nZomi leh Apple ( Article Tomno )\nApple icih peen Apple singgah thu agennuam ihikei a Apple Technology ahihkei leh Apple Company te vanbawl agennuam ihihi. Apple vanbawl ahi adiak in iPhone, Macbook leh iPod,iPad te peen model thak zong akhuahun zui in omsam naven athupi peen in khakhat khatvei, kha thum ah khatvei, kha guk ah khatvei, cihbang in akhuak icidiam software peen updates athak bawltawn tung uhhi. Azenzen in a model thak te leitakei leeng software update abawlsim un Apple bawl vankhat I a software ongki update den a, akhuak athak hidenkeei ahihman in khuahun paizia tawh kituaktawntung cimtaak omngeilo hi. Ahizong in khoihthei meello in update ibawltheih tuankei leh angei bangdenlel a mi a’ thaksuah dentaleh ei a kibangden lel ahihman in Apple I alimna kiciamkha lo sese hi.\nPiancilna laaisiangtho sung ah Pasian in mihingte abawl in ama lim le meel sun in bawl in ahu muam cih imutekding hi. Ibiak Pasian peen ong itna leh amah ngiat nisim athaksuak den ahunzui a athaksuakden akumlui ngeilo itna anei leh amahngiat atul ngeilo Leitung khantoh ziatawh atonden Pasian ahihi. Zomi te peen izatngeidan, aluidaan angeina mah cihtawh akalsuannuam athaksuah nuampakpak lo minam te ihi citciat hi. Tua hang in ikhantoh zahding imazan zahding in kimazangzolo tawntung ban ah mite nung ah ki omtawntung den hi. Pawlpi sung ah, iminam kipawlna sung ah , imimal nuntaakna sung mahmah ah mitawh nundaan kikim a ikhantoh theihnading in leitung khuahun paizia tawh kituak in kithaksuahsak ( update ) ding kitaangsam mahmah leh tualo tawh leitung khuahunpaizia a mite khantohna Zomi ten kiphazo ngeilo ding hi. Tuabek hilo leitung khuahun paizia tawh kituak a akhangto theiding a Pasian ongbawl hinapi ei iki update theihtuan kei leh ongbawlpa Pasian zong alungmang lel ding hi.\nTua ahihman in kohunlaai in icihcih te izatngei dan icihcih te peen 2014 tawh nusiacip in 2015 pan kipan imimal nuntaakna, niikten puansilh khuasakzia, Ipawlpi sung kalsuanzia, Iminam kipawlna te ah Apple company te bang in ingaihsutna ikhuak thaksuahsak ( update ) toh dending ikitaangsam mahmah hi. Pasian in inuntaakna ipumpi mite khantoh bang a akhangto ding leh athaksuahthei ding in ongbawlsa hia, eilampan ki update to theihding akitaangsam bek ahihi. Leitung khuahun paizia tawh kituak in ipumpi, inuntaakna ikalsuanna khempeuh ah up to date in iki update theih leh tu a iphaaktan sang Zomi te naakpi tak in kikhangto zawpekding a ongbawlpa zong alungkimding ahihman in in Apple company te nasepzia tawh Zomi akua mapeuh in 2015 pan kipan tha la a athak suahto thei ding in ibiak Pasian in mimal kim ongtonpih ta hen.\nArticles 10:48:00 PM\nItem Reviewed: Zomi leh Apple ( Article Tomno ) Rating: 5 Reviewed By: Thang Thawn Tuang Guite\nZomi Khuado pawi tangthu\nKHUADO PAWI THU Thu masa: Tedim gam sungah Khuado a kizat ciat hangin, lasak a kipan gamtatnate kibang kim lo hi. Bang hang hiam cih ...\nWorld Record Pianpih Nawi Golpen Norma Stitz\nJanuary 25/2015 Gen dinginzong kilawmlo nasaphial uhzong World Record ngahkhat hisam ahihmanin, kilawm nasakkei uh leh hongtelsiammai un...\nGu ta mah hi zel lo dia.\nYangoon ah Kawl mite nupa Aungnaithun leh azi Papawin te in Mawtaw khat mun khat a paina dingun cial uh aa, Business College sang mai a ...\nMiss Israel Tawh Maan Kilakman In Buaina Piang.\nJanuary 26/2015 Zomi tebek in huatna,hazatna leh langbawlna ahaupending kasak leh midangte hauhzia pe'n ei Zomi te demzawhding te n...\nShaolin Zhao Yue In Alu Singvutna Tawh Vut.\nMarch 18/2015 Southwest China's Sichuan gamkee ah kum 24 apha Former Shaolin nungzui Zhao Yue in Singvutnatawh a lu a vut leh bangmah...


url: =Kawlgammi SEA Games kimawlna enin apai te naki satgawp :: ZOMI DAILY\nposted on 22 August 2017 at 8:14 pm Lomkholna: Malaysia, News, Sawltak, World\nSEA Games kimawlna pawi enin apai Kawlgammi 11 te satthuak\nMalaysia, Selangor sung aom Shah Alam Stadium ah Monday nitaklam in SEA Games Football kisuihna om a, Myanmar Team leh Malaysia Team te kidem uhhi. Myanmar Team te thapia in apai pawien Kawlgammi pawlkhat aciahlam ciangin satthuak uh ahih manin, liamgawp uh cih DVB pan kiza hi.\nMyanmar leh Malaysia Football Game pen nitaklam 11pm hunpawl in manpan a, Shah Alam Stadium panin innlam ciahding in Myanmar Team te thapia in apai Fans honkhat mihonpi lakah aom uh ahihi.\n11:30pm hunpawl in Myanmar Fans te mihonkhat in singkhuah tawh sat uh a, amawtaw te uhzong suangtum tawh densak uh cihi. Tuabang in Myanmar Fans te abawlsia tepen Malaysian Fans te hi ci’n DVB te’n genkhia hi.\nHih buaina hangin Kawlgammi akigawm in 11 bang liam uh a, tualak ah khatpa pen liamngawh phadeuh ahih manin zato ah kikemsuak cihi.\nKuala Lumpur khuasung aom sisan akisamte ahawmkhiazel Blood Donor Orgainzation khat ahi “Lovely Heart” panin President asemlaitak Ko Thet in agenkhiatna ah pawi amankhit ciangin Myanmar Fans tezong aciahding in akithawi ngeingai uh cihi.\nPawlkhat te aciahnading uh Bus omna te zuanin pai uh a, pawlkhat te’n mawtaw akoihna uh Parking lam zuanin aki paingeingai laitak in mipi lakpan in Malaysian gammi pawlkhat in Kawlgam mite asat uh cihi. Ami asat atuk khitciangin akhe tuatsak, alu tuaksak in, tuabek thamlo asumbawm leh phone cihte zong laksak uh cimawk hi.\nMin Soe acihpa khatbang liamngawh mahmah ahih manin, zato kipuaksuak in, zato panin aliamma te kikhuisak hi.\nAkhaguh kilawi in, aha pawlkhat zong kiakhia, kitat cimawk hi.\nKo Thet in agenkhiatna ah Kawlgam in 1-3 tawh kimawlna alel uh hi a, abanghang in Malaysian te’n Kawlgam mite hongsatsakgawp uh ahidiam cihpen telzokeng ci’n genkhia hi.\nHih thuthang pen Malaysia gamsung SEA Games kimawlna panin Kawlgam mite tuahsiatna thuhoihlo, thuthang Bad News khat aki behlap leuleu ahihi. Hihtawh akigawm in Kawlgam mite tuahsiatna 3 veibang hitota hi.\nAmasapen abeisa Thursday nitaklam in Myanmar Women’s Football Team te nitak aciahnading Bus Driver pa mangcipmawk a, athu aki khuanung zakna ah tua Bus Driver papen guta nahimawk in, Driving License zong aneilopi in SEA Games mawtaw ahawl nahimawk hi. Hihpa hangin Kawlgam numei kimawlte Hotel ah aciahding hun uh ziakai sakgawp hi.\nRelated: SEA Games kimawlding te apua mawtaw 2 kiphukha, Kawlgam mite aliam om\nAnihna pen Monday zingsanglam in Squash Players te kimawlding in National Squash Center ah apailaitak mawtaw kiphukha uhhi. Kawlgammi Players te pawlkhatzong liam uhhi.\nNote: Hih Myanmar leh Malaysia Football Match pen akhauhpai mahmah, kimawlna khat cihtheih ahihi. Malaysian gammi Football Player te ngiatzong tualpi sungah gilo mahmahmawk uh a, Referee in gumsawnsawn ahih manin, Football Match enleng hehsuahhuai mahmah hi. Myanmar Team te’n azo himawkleh thuakbaihlo khading uhhi. Sawltak #zomidaily\nPrevious: SEA Games kimawlding te apua mawtaw 2 kiphukha, Kawlgam mite aliam om\nNext: Vondeih Kep Ding – 121 (Dimno’ Pa)\n23 August 2017 at 11:31 am\nHih kimawlna tawh ki it ki lawmta ding kimlai siatna piangsak zaw ahih leh kimawl khop nawn loh ding a hoih zaw mai dia. A gammi palik ten a awlmawh beek hiam?


url: =Kawlgam ah ngongtatding in apaisawm IS tekhat Malaysia ah kiman ~ ZD :: ZOMI DAILY\nposted on 5 January 2017 at 9:28 am Lomkholna: Myanmar, News, Sawltak\nKawlgam sungah ngongtat dingin apaisawm IS te nungzui mikhat Malaysia ah kiman cih Malaysia’s Top Counter-Terrorism Official te’n genkhia uhhi. Kawlgam sungah Muslim Rohingya te kibawlsiatna hangin gamdang muntuamtuam aom abiakna kibatpih te uh lainatpih mahmah bilbel uh a, kigupbawl mahmah uhhi. Tuahang in Kawlgam sungah a ngongtatsawm tampi om cihzong Malaysian Police Counter-terrorism Division pan makaikhat in genkhia hi.\nTua Kawlgam sungah lutin a ngongtatsawm gamdangmi tepen Southeast Asian Networks tungtawn in aki kaikhawm te ahi uhhi. Tutung akimanpa pen Indonesia gammi hi a, Malaysia gamsung ah akiman ahihi. Rohingya te panpihna in Kawlgam alutsawm, amahtawh akizom IS galkap zong pawlkhat om cihi.\nUnited Nations te genna ah Kawlgamsung Rakhine State panin abeisa October kha akipan Rohingya Minority te akigawm in mi 34,000 bang Bangladesh gamlam zuanin taikhia uh cihi.\nNungkum October 9 ni inzong gamgicing in aom Kawlgam galkap mi 9 kithat ahih manin, tuazawh Rakhine State sungah buaina hongtam semsem hi. Rights Groups pawlkhatinzong Kawlgam galkap te’n Rakhine State sung aom Rohingya te bawlsia in, buanthuak zong tampi om ci uh a, ahi zongin Myanmar Government panin Aung San Suu Kyi in tuabang omlo cih nialkhin hi.\nRelated: Myanmar kumpi in Rohingya Muslim satte manta ~ TK Lian\nMyanmar Government Spokesman Zaw Htay inzong abeisa October khasung Rakhine State sung buaina ah IS te kihello uh a, kikapna tezong amautawh kizopna omlo hi ci’n Reuters te tungah genkhia leuleuzel hi. ZD Sawltak #zomidaily\nPrevious: Trump in US Presidential Election ah Russia akigolhna thu a uplahna thu gen ~ TK Lian\nNext: New York ah meileng tuahsia, Passenger mi 100 val liam ~ ZD


url: =A hoihzaw ngaihsutna ~ Pau Sian Lian :: ZOMI DAILY\nTua lakah kikhum vasa no khat inzong phatakin ngaihsut mahmah hi. Hih bawm thatang phut leng adangte dan mahin gim-le-tawl tawh kasih lawh dinghi. Ki lungnuam sak-in an kipia teng nek eueu lel ding lah thu kasa keihi, cih ngaihsut-in tua a kipan an bangbang kipia taleh ne nawn vetlo, a vasa bawm lah phu langlang se lohi.\nOng om hithiat, dai khinkhian ahih manin a sawt pianteh a pu lungnuam nawnlo-in, hih vasa a cina hiam?, a liam hiam?, natna gil neihiam?, cih theinopna tawh a buk pan dawm takin lakhia khiankhian hi. Bawm pan a lakkhiat laitak-in tua vasa-in a tha neihkhempeuh tawh kitom khia vatin lenkhiat san ziauhi. Suakta kik hi.\nHih vasa pen tuhun kampau in lo lehang critical thinking a nei mahmah vasa a hihi. Pilna tawh a tha neihte sit khinkhian sehi. Tu hun gam makai, minam makai ah hih dan ngaihsun siam miciim tam pipi ih kisam hi. Critical thinking cih kammal mikim-in letkul lo-in ih theihsa hi. Deihna bul zaw-in en lehang thinking outside of the box cihna hi-in, a ki ciangtan, a kikhak, huang, ngeina lui, zia-le-tong, dante pailet, khengkhia-in ngaihsut theihna, cihna ahihi.\nKuama phawkkhak loh, ngaihsut khakloh, muh kholhloh lampi hoih, geelna hoih a nei giahgiah theite pawl cihna a hihi. Midangte ngaihsutna tawh kibanglo den ding cih ciang hilo-in a dangte phawkkhak loh ngaihsutna dangte sang hoihzaw neihna cihna ahihi.\nMyanmar gamsung ka zin khak sunsunna munte-ah mi tampi tak-in critical thinking cihtawh kisai hita leh, ngaihsut theihna, thugil theihcianna tawh kisai-in, tuhun khangnote hawmthawh mahmah uh a, pawlkhat in lah mipi bup ngiatin thu theilo ki hailua hi, cih bangin kiphun ziahziah hi. Tua bang kazak teh ka lungsim sungah tua thu taktak meel theilo, a hi milmel na cih uhte midang hilo-in nang-le-kei ih hipah lelhi, ka cisim gige denhi.\nKei mahmah a kipan ih gamah critical thinking zangin thugenna, thu khensatna lamah kinang mahmah hi. Gambup sang pilna (education system) ki mawhsak mun pen a, ahi zongin tua zah khatmah-in ei ngiat zong khuak zang nuamlo, laisim zolo, laisim hatlo ih hih hang na hilel hi.\nIndia te makai Mahatma Gandhi-in a sih madeuh a gen thute lakah, leitung ah mi a nawngkai sak, siatna piangsak thu 7 cih na gen a, tuate lakah `Dinpih thugil neilo politic` (Politic without Principle) cihzong thukhat-in na helhi. Politic bek ah hilo-in milipte` nisim nuntakna-ah dinpih thugil, ngaihsut ciantheihna khuak, ngaihsut hoih neihtheihna khuak kisam a, tuate neih theih nading-in a thu lam mahmah ih zawh masak ding kul limlim phot hi. Pau Sian Lian\nPrevious: Japan Gal Sung Dawi Havang Kal Pan – 4\nNext: Zomi leh Zomism Khaicii


url: =Human Trafficking hang a kimatna Pasu District mi 22 - TUNGZANG NEWS\nHuman Trafficking hang a kimatna Pasu District mi 22\nHih yahoo news sungah Kawlgammi 22 van tawh a kipua pen Malaysia immigration te'n man cih thu na sim nop leh a link na meek lecin kisim thei hi.\nAki man te tulaitak Kubang Pasu District Palik zumpi ah kihoih uh hi. Hih case tawh kisai in Section 26A of the Anti-Human Trafficking Act and the Anti-Smuggling of Migrants Act tawh thusuah uh a, Immigration Department in action lading uh ci in gen hi.\nA thuak te ading le puaisa te ading supna lianpi ahih hangin Human Trafficking cih limlim pen leitungah a kideihloh manin UNHCR kiphuankhia, kumpi gamgi ki neisak tek in, tua teng khempeuh UNO in a huampi in a thu om bangbang in ong enkim hi. Tua pen sum deihluatna le Malay tun ding kideihsak luatna tawh kipuakpuak kha zel hi ahih manin tuabang kideihsak na le puaisa sepna te pan i kidop theih ding thupi hi. Kawlgam ah democracy ong kilamthak laitak ahih manin bangmah human traffiking peuhmah a thu omlo pi in seploh ding hoih ka sa mahmah hi.\nMaptu le Mindat mi honkhat in tuabang nasep na tawh meltheih honkhat na khembawl in Malay a tun ciang lah meltheih te contact sak nuam nonlo banah a mau ut bangbang in bawl uh ahih manin diksak lohna khang hi. Hi thu i et ciangin human trafficking a hoih loh lam i thei pah hi. Tua bang apai pih te uh gamsung peuh ah na semsak uh a, a thaman pen neektum sak uh hi. Matu le Mindat i gen ciangin Chin minpu a deih mi sungah ki hel uh a, CNF cih khawng le a "C" minpuate minsiatna hi pah hi. Tua bang a kizuakna, ki neektumna le zawhthawh thu tawh kibawlsiatna te Malaysia gam le Thai gam sungah a om napen human trafficking hang ahi hi.\nHih illegal human trading hangin refugee hong tam tetek a, Kawlkumpi ong minsia in zawng tektek hi. Ahi zongin a thuak tatak pen eiteng mah i hi kik zel hi. Ei i thuak kei le zong i u i nau, meltheih te in na thuak veve uh hi. Human Trafficking ong tam luat ciangin pilna i sinte kizangh thei nonlo leuleu a pilna sang neite siamna neite bang supna lianpi ong suak lai hi. Hibang thusiate a bei theih nading in, hibang a kimatna a om ciang dah mahmah hi tamah leng a hoihna le amanphatna tampi om hi cih i phawk ding deih kawm in tuazah kong gelh hi.


url: =Columbia gam a gamnuaimi te’n kilemna napkip ta uh ~ Thang Khan Lian :: ZOMI DAILY\nposted on 25 September 2016 at 10:13 am Lomkholna: News, Thangkhanlian, World\nSept. 24, 2016: Colombia gam-a Marxist (left) gamnuaimi FARC in Columbia kumpi tawh kum 50 val a kikaptuahna uh-ah mi 250,000 val in sihna a tuak khit nungin Kilemna ding Thukimna “Peace Deal” kici neihna ding namkip taktak ta uh hi. Hih bangin kilemna bawlna ding namkipna (ratify) pen FARC rebel pawl ten Columbia kumpi tawh kituak takin mee (voted unanimously) a khiat theihna hangun hong piang thei hi. Kilemna taktak ding a pian’ theihna dingin kum li sung Columbia kumpi leh Revolutionary Armed Forces of Colombia (FARC) in Havana khuapi ah nung kha-in kilemna suai a kaih manun hong piang thei hi.\nFARC in hih kilemna suai namkipna hunah, “Gualzawhna khempeuh lak panin kilemna pen etlawm pen hi,” ci-in FARC rebel makaipipa Rodrigo Londono (nom de guerre Timochenko a kici zaw) zan in Yari phaizang-a FARC Guerrillas’ Congress kici khawmpi ah FARC galkap honpi mai-ah gen hi. Columbia mi ten a aw uh a kizak theihna dingin leh a ngetna uh a ngahna dingun cik mahin thau a tawi nawn lohna ding uh leh ei zong thau i tawi nawn lohna ding nakpi takin kilunggulh hi ci-in gen beh a, FARC galkap ten a thugen a thukimpihna uh lahna dingin ding ngeingai uh a, awng ziahziah in, a khut uh na beng ziahziah uh hi.\nKilemna ding FARC leh kumpi in a neih hangun FARC in thukimna bangin taangpi taangta nuntakna kilaihna ding (social change) political party ahihna uh tawh kituak in kalh veve lai ding uh a, 2026 dong Congress a tutna kituh loin 10 ngah ding uh a, amau thubul let Marxist ngaihsutna (taangpi taangta kikimna) mah lencip den ding uh hi. Congress tuak khat ah FARC ten official takin party thak May 2017 ma-in kiphuankhia ding hi ci-in FARC commander Ivan Marquez hih pawi ah pulak hi. FARC units panin palai (delegates) Yari phaizang-a khawmpi ah kihel uh hi. “Columbia gam mite, leitung bup leh Comlumbia kumpi zak dingin hih pawi ah FARC makai ten kilemna taktak “final accord” FARC’ Congress ah thukimna kinei ta hi cih kitangko hi ci-in Marquez in pulak hi.\nHih kilemna taktak “peace accord” pen Pizing (Monday) ciangin President Juan Manuel Santos leh FARC makaipipa Timochenko in suai kaihna nei ding uh a, Oct. 2 ciangin Colombia gam mipi ten tam zaw deihna tawh thukhenna (plebiscite) nei ding uh hi. Ngaihsutna kilakna (polls) te ah kilemna pen mipi a tam zaw in deih uh hi kici hi. University Del Rosario-a sem Arlene Tickner in Colombia mipi ten kilemna taktak ding deih takpi uh hiam cih dotna lianpi om lai a, kilemna bel piang zo ding hi.\nAhih hangin kilemna ding a dal/nang pawl om veve a, president lui nih in zong nang uh hi ci-in gen hi. Taangpi taangta vai, sum leh paii vai leh gamvai lamsangah kilaihna nakpi takin piang ding ahih manin a kulmut/khanglui ngeina deih pawl (conservative sectors) ten amau ngaihsutna leh neihsate kembit nuam uh ahih manin hih kilemna a pian’ taktak ding lau lai uh hi ci-in gen beh hi.\nFARC ten a beisa hunin a mi pimangte hangun mawh maisakna ngen uh hi. FARC ten thuneihnate a bulpi in lencip lo ding/a hiangte tunga thuneihna kipia ding (decentralize) cih ki-ukna leh liangko kikim-a ki-ukna a deihna thu uh zong pulak uh hi. *(India gam-a Nagate’ NSCN pen rebels upa pen hi a, FARC pen a upa pen nihna hi kha ding hi).\nPhoto: 1. Rebel Congress closing ceremony ah FARC rebel leader Timochenko (C), Pastor Alape (L) leh FARC commander Ivan Marquez\nPrevious: Vondeih Kep Ding – 60 (Pau Khan Kap)\nNext: Ei pau, ei lai bek zatna in minam itna man mah maw leh? ~ Tual Khan Suan